Jehová Diosan arsutanakapar iyawsapjjañäni | Taman yatjjatañataki\n¿Kuna arutsa liytʼäta? Acholi Afrikáans Albanés Alemania markan amparamp parlirinakataki Alemán Amárico Angola markan amparamp parlirinakataki Argentina markan amparamp parlirinakataki Armenio Australia markan amparamp parlirinakataki Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Boulou Brasil markan amparamp parlirinakataki Búlgaro Catalán Cebuano Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (tradicional) Chino mandarín (simplificado) Chitonga Chuvash Cibemba Cingalés Citonga Colombia markan amparamp parlirinakataki Corea markan amparamp parlirinakataki Coreano Croata Dangme Danés Digor Ecuador markan amparamp parlirinakataki Efik Embunda Endebele Endonga Enzema Eslovaco Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Finlandia markan amparamp parlirinakataki Finlandés Fiyiano Fon Francia markan amparamp parlirinakataki Francés Ga Galés Georgiano Gran Bretaña markan amparamp parlirinakataki Griego Guaraní Gujarati Gun Hausa Hebreo Hiligaynon Hindi Holandés Hungaria markan amparamp parlirinakataki Húngaro Ibanag Ibo Ilocano India markan amparamp parlirinakataki Indonesia markan amparamp parlirinakataki Indonesio Inglés Islandés Isoko Italia markan amparamp parlirinakataki Italiano Japonés Japón markan amparamp parlirinakataki Kabiye Kannada Kaonde Kikamba Kikuyu Kiniaruanda Kirguís Kiribatiano Kirundi Kurdo Kurdo kurmanyí del Cáucaso Kwangalí Kwanyama Lamba Letón Lhukonzo Lingala Lituano Luganda Lunda Luo Luvale Macedonio Malayo Malayálam Malgache Mambue-Lungu Maratí Maya Mingreliano Mixe del norte Mongol Moré México markan amparamp parlirinakataki Ndebele (Zimbabue) Nepalés Noruego Okpe Oromo Osético Otetela Pangasinán Panjabí Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin camerunés Pidgin de las islas Salomón Pidgin nigeriano Polaco Polonia markan amparamp parlirinakataki Portugal markan amparamp parlirinakataki Portugués de Brasil Quechua boliviano Rumano Runyankore Rusia markan amparamp parlirinakataki Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Swajili (Congo) Tagalo Tai Taiwan markan amparamp parlirinakataki Tamil Tayik Telugu Tetun Dili Tigriña Tivo Tok pisin Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Urdu Uzbeko Vendal Venezuela markan amparamp parlirinakataki Vietnamita Waray-Waray Wolaita Xhosa Yao Yoruba Zandé Zapoteco (Istmo) Zimbabue markan amparamp parlirinakataki Zulú Árabe Ñanya\n‘Iyawsañajja kuntejj jan uñjtan ukajj cheqätapa amuyañawa’ (HEB. 11:1).\n54, 125 QʼOCHUNAKA\nIyawsäwinïñajj kun sañsa muni uk amuytʼañatakejja, ¿kunjamsa Noé chachan sarnaqäwipajj yanaptʼistu?\n¿Kunsa iyawsäwinïñatakejj lursna?\nIyawsañasa, munasiñasa, ¿kunatsa wali wakiskirejja?\n1. Diosajj iyawsäwinïñatak yanaptʼatapatjja, ¿kunjamsa jikjjatastanjja?\nJANIW taqe jaqenakajj iyawsäwinïpkiti (2 Tes. 3:2). Ukampis Jehová Diosajja, servirinakaparojj iyawsäwinïpjjañapatakiw yanaptʼi (Rom. 12:3; Gál. 5:22). ¡Jiwasaru ukham yanaptʼatapat Diosar walpun yuspärtanjja!\n2, 3. 1) ¿Kunjamsa iyawsäwejj yanaptʼistu? 2) ¿Kuna jisktʼanakarus qhanañchaskañäni?\n2 Jehová Diosajja, munat Yoqaparuw aka Oraqer khitanïna, ukhamat jupar iyawsapki ukanakajj juchanakapat perdonatäñapataki. Ukaw jaqenakarojj Jehová Diosamp sum apasiñataki ukhamarak wiñay jakañ katoqañatak yanaptʼi (Juan 6:44, 65; Rom. 6:23). ¡Jehová Diosajj jiwasat wal khuyaptʼayasi! Pantjasir jaqenakjamajj jiwañakiw waktʼistu, ukampis Jehová Diosajj janis kuna askinak lurirjamäksna ukham janiw uñjkistuti (Sal. 103:10). Jupaw Yoqapatsa, loqtasitapatsa yatichistu. Ukatsti Jesusar iyawsasin arkiripar tukusajja, jutïrin wiñay jakañwa katoqäjja sasinwa confiytanjja (1 Juan 4:9, 10 liytʼañataki).\n3 Iyawsäwi toqetjja, ¿kunamp yatiñasas wakisi? Diosajj kunanaktï jiwas layku lurawayki uk yatisasa, kunanaktï jutïrin lurkani uk yatisasa, ¿iyawsäwinëjjtwa sissnati? Uka toqenakat jukʼamp yatjjatañäni.\n4. ¿Kunatakis iyawsäwinïñajj yanaptʼistu?\n4 Jehová Diosaru Jesusaru iyawsañajja, janiw kuntï jiwas layku lurapki ukak yatiña ni kuntï jutïrin lurapkani ukak yatiña sañ munkiti, jan ukasti yateqktan ukarjam jakaña sañ muni. Ukatsti yaqhanakarojj jupanakar uñtʼapjjañapatak yanaptʼañasarakiwa. Apóstol Pablojj akham sänwa: “Lakamampitejj Jesusarojj Tatituw sätajja, ukat chuymamansti iyawsarakïta Diosajj jiwatanak taypit [jaktayatapa] ukkhajja, qhespiyatäyätawa. Chuymampiwa iyawsañajja Diosampi katoqatäñatakejja, lakampisti arsuñawa Jesucriston qhespiyatäñatakejja” sasa (Rom. 10:9, 10; 2 Cor. 4:13).\n5. ¿Kunatsa iyawsäwinïñajj wakisi, ukat kunas ukatakejj yanaptʼistaspa? Uk mä uñachtʼäwimp qhanañchtʼam.\n5 Diosan apnaqat paraíso oraqen jakañatakejja, iyawsäwinïñasawa. Iyawsäwejja, mä panqarampi sasiwa. Mä panqaran sum jilañapatakejja, umampi warjjattʼañaw wakisi, janitï umamp warjjatjjsna ukhajja, jiwsuspawa. Iyawsäwisan sum jilañapatakejja, jiwasaw chʼamachasiñasa (Luc. 22:32; 2 Tes. 1:3; Tito 2:2; Heb. 3:12).\nIYAWSÄWEJJ KUNASA UK BIBLIAW QHANAÑCHI\n6. Hebreos 11:1 qellqatajja, ¿kunjamsa iyawsäwit qhanañchi? Uk pä toqet qhanañchtʼam.\n6 Iyawsañajj kun sañsa muni ukjja, Hebreos 11:1 (liytʼañataki) qellqataw qhanañchi. 1) “Iyawsañajja: ‘Katoqäwa’ sas taqe chuymampi suytʼktans ukawa”. “Suytʼktans” ukajja, kuntï Diosajj jutïritak arsuwayki ukanakarakiwa. Amuytʼañataki, jan walinakajj chhaqtaniwa, paraíso oraqes utjaniwa sasin taqe chuymaw suytanjja. 2) Iyawsäwejja, “kuntejj jan uñjtan ukajj cheqätapa” amuyañawa. Jehová Diosarusa, Jesusarusa, angelanakarus janis uñjkstanjja, jupanakan utjatap sum yattanjja. Diosan Reinopajj alajjpachan uttʼayatätapsa yatiraktanwa (Heb. 11:3). ¿Kunjamsa Diosan arsutanakaparu ukhamarak jan uñjktan ukanakar iyawsatas uñachtʼaysna? Ukjja sarnaqatasampi, luratasampi, arsutasampiw uñachtʼaysna.\n7. Iyawsäwejj kunasa uk amuytʼañatakejja, ¿kunjamsa Noé chachan sarnaqäwipajj yanaptʼistu? (26 janankir foto uñjjattʼam).\n7 ¿Kunsa Noé chachan iyawsäwipat yateqsna? Pablojja Noé chachat akham sänwa: “Iyawsäwi laykuw Noé chachajj Diosarojj istʼäna ukhamarak arcsa luräna familiapan qhespiyasiñapataki, kunapachatejj Diosajj jan uñjatäkäns ukanakan pasañap yatiykän ukkhajja” sasa (Heb. 11:7). Noé chachajja, Jehová Diosan arunakaparuw iyawsäna, ukatwa mä jachʼa arka luräna. Vecinonakapajj inas Noé chachar akham jisktʼapjjchïna: ‘¿Kunatsa arka luraskta?’ sasa. Ukham satajj Noé chachajj janiw amukïkänti. Bibliajj akham siwa: ‘Noé chachajj cheqa arunak parliriwa’ sasa (2 Ped. 2:5). Jan wali jaqenakar tukjañatakejja, Diosajj Uma Juicio apaniñ amtäna. Ukatwa Noé chachajj kuntï Diosajj uka toqet siskäna uka pachpa arunak akham sasin jaqenakar sispachäna: “Taqe jaqenak tukjañwa amtta. Jupanakan jucha luratanakap laykusti aka oraqenjja jan waltʼañanakakiw utj-jje [...]. Nayasti mä jachʼa jallu apayanï, ukasti taqe aka oraqpachwa chhaqtayani, ukhamarak aka oraqenjja taqe kunatejj jakki uksa qʼalwa tʼunjarakini. Taqe kunatejj aka oraqen utjki ukanakasti jiwarapjjaniwa” sasa. Ukatsti Uma Juiciot qhespiñatakejj kunsa lurapjjañapa uksa inas sarakchïna. Jehová Diosajj jupar akham sänwa: ‘Arcarusti mantapjjañamawa’ sasa (Gén. 6:13, 17, 18).\n8. ¿Kunsa Santiagojj iyawsäwi toqet säna?\n8 Santiago chachajj iyawsäwi toqet qellqarakïnwa. Akham sänwa: “Uñachtʼayitaya jan suma luräwinakan iyawsañamjja, nayasti uñachtʼayarakïmawa iyawsañajj-jja suma luratanakajj toqe” sasa (Sant. 2:18). Inas ukjja, apóstol Pablojj hebreonakar qellqkäna uka qhepat qellqchïna. Iyawsäwinïñatakejja, janiw Diosajj utjiwa sasin creyiñ mayakejj wakiskiti sasaw Santiagojj säna. Sajjranakas Diosan utjatap creyipjjarakiwa, ukampis janiw Diosar iyawsapkiti, jan ukasti Dios contraw saytʼasipjje (Sant. 2:19, 20). Iyawsäwinïki ukajja, suma luratanakapampiw Diosar kusisiyi. Abraham chachajj ukhamänwa, ukatwa Santiagojj akham säna: ‘Diosajj nayra Abraham awkisarojja, iyawsañampi Isaac wawaparu sacrificion loqtatapatwa katoqänjja’ sasa. Ukatsti saskakïnwa: “Niyaw amuytanjja, Abrahaman iyawsañapajj luratap toqwa uñstäna, uka iyawsañapasti phoqhatarakiw tuku luratap toqe” sasa. Iyawsañajj luratanak toqe jan uñachtʼayaski ukajj inamayakiwa. Uk sum amuytʼayañatakejja, Santiagojj akham saskakïnwa: “Kunjämatejj janchejj jan ajayumpejj jiwatajja, ukhamarakiwa iyawsañajj jiwata” sasa (Sant. 2:21-23, 26).\n9, 10. ¿Kunjamsa Diosan Yoqapar iyawsatas uñachtʼaysna?\n9 Apóstol Juanajj 30 jila maranak qhepatwa jupan sutip apki uka librsa kimsa cartanaksa qellqäna. Juan chachajja, Biblia qellqeri mayni chachanakjamarakiw iyawsäwejj kun sañsa muni uk sum amuyäna. Qellqatanakapanjja griego arut jaqokipata mä arwa walja kuti aytäna. Uka arojja, awisajj akham sasaw jaqokipasi: “Iyawski ukajja” sasa.\n10 Amuytʼañataki, Juanajj akham sänwa: “Khititejj Yoqar iyawski ukajja wiñay jakañaniwa, ukampis khititejj jan Yoqaru iyawski ukajja janiw wiñay jakañanïkaniti, jan ukasti Diosan ajjsarkañ mutuyäwipwa katoqani” sasa (Juan 3:36). ¿Kunjamsa Diosan Yoqapar iyawsatas uñachtʼaysna? Pachpa Jesusar istʼasina. Juan chachan qellqatapanjja, Jesusan aka arunakapaw walja kuti uñsti: ‘Wiñay jakañanïñatakejja’, “iyawsapjjam Diosaru, nayarus iyawsapjjarakita” sasa (Juan 3:16; 6:29, 40; 11:25, 26; 14:1, 12).\n11. Jehová Diosajj kunatï cheqäki uk yatichistu, ¿kunjamsa ukat yuspärsna?\n11 Jehová Diosajja, Jupata ukhamarak Yoqapat kunatï cheqäki uk yatiñasatakejja, qollan ajayupampiw yanaptʼistu (Lucas 10:21 liytʼañataki). Ukham luratapatjja, Diosaruw wal yuspärañasa. Jupajja, Jesusan jiwatapampiw Jupamp sum apasiñatak yanaptʼistu, Jesusajj ‘iyawsañaswa phoqachi’ (Heb. 12:2). Ukhamarusa Jehová Diosampi sum apasiskakiñatakejja, jan jaytasaw Diosar mayisiñasa, Bibliatsa yatjjatañasaraki (Efe. 6:18; 1 Ped. 2:2).\nSuma yatiyäwinak taqe horasan yatiyam, ukhamatwa iyawsäwin jan aynachtʼkätati. (12 tʼaqa uñjjattʼäta).\n12. ¿Kun lurañatakis iyawsäwisajj yanaptʼistani?\n12 Diosajj arsuwayki ukar iyawsatasajja, luratanakasanwa uñjasiñapa. Amuytʼañataki, Diosan Reinopat yatipjjañapatakisa, Jesusan arkiripar tukupjjañapatakis walja jaqenakaruw yanaptʼasktanjja. ‘Taqeniruw aski lurtanjja, jukʼampis tamankir jilat kullakanakasaru’ (Gál. 6:10). Jehová Diosampi sum apasiskakiñatakejj ‘nayra jakäwinakasa, luräwinakasa apanukuñatakis’ wal chʼamachasiraktanjja (Col. 3:5, 8-10).\nDIOSAR IYAWSAÑAJJ WALI WAKISKIRIWA\n13. 1) ¿Kunatsa ‘Diosar iyawsañajj’ wali wakiskirejja? 2) ¿Bibliajj iyawsäwit kamsisa, ukat kunatsa?\n13 Bibliajj akham siwa: “Janiw Diosarojj jan iyawsañampejj kunapachas kusisiyksnati, jupar jakʼachasiñatakejja maynejj iyawsañapawa Diosajj utjatapa, ukhamaraki jupar thaqerinakarojj bendecirïtapa” sasa (Heb. 11:6). Cheqa cristianonakajj ‘Diosar iyawsasinwa’ sarnaqapjjañapa, ukaw nayrankañapa sasaw Bibliajj qhanañchi. Iyawsäwinïñajj wali wakiskiriwa (Heb. 6:1). Jehová Diosampi sum apasiskakiñatakejja, janiw iyawsäwinïñakejj wakiskiti. Ukhamajja, ¿kunanakampis wakisi? (2 Pedro 1:5-7 liytʼañataki; Jud. 20, 21).\n14, 15. Iyawsäwinïñajj wali wakiskirïkchisa, ¿kunatsa munasirïñajj wakisiraki?\n14 Biblia qellqerinakajj iyawsäwi toqetwa jila partejj parlapjje. Ukhamajja, ¿iyawsäwit jukʼamp wakiskirïpacha?\n15 Apóstol Pablojja, Diosar iyawsañampita, munasiñampitwa parläna. Jupajj akham sänwa: “Iyawsañajjas jachʼarakïspa qollunak onjjtayañkamajja, ukat janiraki munasiñanïkiristjja, janiw nayajj kunäktsa” sasa (1 Cor. 13:2). Taqe mandamientonakat sipansa, Diosar munasiñaw wali wakiskirejja sasaw Jesusajj säna (Mat. 22:35-40). Munasiñaw Jehová Diosatakjam taqe kunan sarnaqañatak yanaptʼistani. Amuytʼañataki, Bibliajj akham siwa: “Khitintejj munasiñajj utjki ukajj [...] taqe kun iyawsi” sasa. Ukhamasti munasiñaw kuntï Diosajj Biblia toqe siskistu uka arunakar iyawsañatak yanaptʼistani (1 Cor. 13:4, 7).\n16, 17. 1) ¿Kunsa Bibliajj munasiñatsa iyawsañatsa qhanañchi? 2) ¿Kawkïris ukanakat jukʼamp jilanki, ukat kunatsa?\n16 Iyawsäwisa, munasiñasa wali wakiskiriwa, ukatwa Biblia qellqerinakajj uka pä arunak niya jila partejj chiktʼat qellqapjje. Amuytʼañataki, Pablojj akham sasaw cristianonakar chʼamañchtʼäna: “Jarkʼaqasiñasawa iyawsañampi, ukhamarak munasiñampi” sasa (1 Tes. 5:8). Pedrojj Jesusat akham sänwa: “Jumanakajj jan uñjapksta ukasa, Jesucristorojj munapjjtawa, ukhama jan uñjkasasa iyawsapjjaraktawa” sasa (1 Ped. 1:8). Ajllit cristianonakarojja, Santiagojj akham sänwa: “Diosajj aka oraqen pobrenakaruw ajlli, jupanakajj iyawsañanakapanjja qamirïpjjañapataki, ukhamarak Diosan reinopsa herenciat katoqapjjañapataki, kuntejj jupajj churapjjämaw siski jupar munirinakarojj ukanakataki” sasa (Sant. 2:5). Diosan mandamientopatjja, Juan apostolojj akham sänwa: “Jesucristo Yoqaparojj iyawsañasawa, ukhamarak maynit maynikama munasiñasawa” sasa (1 Juan 3:23).\n17 Pablojj akham sarakïnwa: “Iyawsañasa, suytʼañasa, munasiñasa jan tukus[kiriwa], ukampis aka kimsatjja munasiñapuniw jiltʼatajja” sasa (1 Cor. 13:13). Paraíso oraqenjja, Diosan taqe arsutanakapaw phoqasjjani, ukhamajj uka arsutanakaparu iyawsañajj janiw wakisjjaniti. Bibliajj suma oraqet parlki ukanwa wali kusisita jakasjjañäni. Ukampis Jehová Diosaru, jilat kullakanakaru munasiñajj janiw tukuskaniti. Wiñayatakiw jupanakar jukʼampi munasiñäni.\nDIOSAJJ IYAWSÄWINÏTASAT BENDICISTUWA\n18, 19. Iyawsäwinïpjjatap laykojja, ¿kunjamsa Diosan servirinakapajj jakasipjje, ukat khitirus jachʼañchañasa?\n18 Jehová Diosan servirinakapajja, Diosan Reinopajj utjaskapuniwa sasaw iyawsapjje, uka Reinorus yanaptʼapjjarakiwa, ukatsti maynit maynikamaw munasipjje. Ukatakejj Diosan qollan ajayupampiw taqe kunan yanaptʼayasipjje (Gál. 5:22, 23). Ukatwa kimsaqallqo millón jila jilat kullakanakajj oraqpachankir tamanakan sum apasipjje, mayachtʼatas jakasipjjaraki. Kunjamtï uñjktanjja, iyawsäwisa, munasiñasa wali wakiskiriwa.\n19 Ukham mayachtʼat jakasiñajja, Jehová Diosan yanaptʼapampikiw utjaspa. Ukatwa Jupar jachʼañchañasa (Isa. 55:13). “Iyawsañ layku” jiwasar qhespiyatapatjja, walpun Diosar yuspärtanjja (Efe. 2:8). Jehová Diosajja, Jupar iyawsapjjañapatakejj waljanir yanaptʼaskakiniwa. Ukatsti, taqe jaqenakaw jan pantjasisa, wali kusisita suman jakasipjjani, ¡wiñayatakirakiw Jehová Diosar yupaychapjjani!


Isaías 61 - Holy Bible [Aymara Bible 1997] - (Isa 61)\nTatitun suma amtäwip mara yatiyiri, cawquïri uruntejj jiwasan Diosasajj uñisirinacasata phoksuscani ucqha. Take llact'atanacar chuymachiriw qhitanitu,\nSión kolluna llact'atanacarojj khella lanti mä corona churañataqui, jachañ lantsti suma k'apquir cusisiñ kollanaca, chuyma cawcst'ata sarnakaña lantsti, yupaychañ k'ochunaca. ‘Atipt'iri roble kokanaca’ sasaw sutichapjjaraquïtam, pachpa Tatitun ayrutanaca c'ajquir cancañapa uñacht'ayañataqui.\n“Nayrapacha t'unjat utanacsti wasitatwa utachjjapjjani, cawquïri jach'a utanacatejj t'unjatäcän ucanacjja wasitatwa sayt'ayjjapjjani, cawquïri marcanacatejj t'unjatäcän ucanacjja utachjjapjjaraquiniwa.\nJaya marcanquir jakenacaw, uywanacamsa, yapunacamsa, uva yapunacamsa uñjapjjaraquini.\nJumanacarusti: ‘Tatitun sacerdotenacapa’ sasaw sutichapjjaraquïtam, Diosan sirvirinacapa sasaraqui. Yakha marcanacanquir kamir cancañanacapampiw cusisipjjaraquïta, uca c'ajquir cancañanacapampiw c'achachasipjjaraquïta.\nCunjämatejj marcajjajj t'akhesïnjja, pä ucqha p'enkachata, jisc'achataraqui, ucat jichhajj pä ucqha kamir cancañjja catokapjjaraquini, wiñay cusisiñampiw cusisiraquini.\n“Tatitusti cunatejj chekapäqui ucwa muni, lunthatasiñampiru jake jiwayañampirusti uñisiraquiwa. Jupaw jumanacarojj cunatejj churañäqui ucjja take chuyma churapjjätam, mä wiñay arust'äwi jupanacampejj luraraquini.\nWawanacapasti take marcanac taypinjja wali jach'at uñt'atäniwa; take jupanacar uñjirinacasti aca marcajj Tatitun bendecita marcätapa uñt'apjjaraquini.\n“¡Tatituncjjasinjja cunjsa cusistjja! Diosajjancatajjatsti cusisiñan phokt'atätwa nayar khespiyatap laycu, atipjañsa churatap laycuraqui. Cunjämatejj mä casarasir waynajj coronap uchasejj uqhamätwa, jan ucajj cunjämatejj mä casarasir tawakojj c'achacht'asejj uqhamätwa.\nCunjämatejj oraketjja alinacajj sartanejja, mä pankar yapun ayrunacajj ch'ichtanejja, uqhamracwa Tatitojj atipjañapjja sartayani, take marcanacasti yupaychaña k'ochunac k'ochupjjani.”


Mateo 17 — Watchtower INTERNETANKIR BIBLIOTECA\nJesusajj kʼajkiriruw tuku (1-13)\nDiosar confiyañajj mä mostaza jathampi sasiwa (14-21)\nMayampiw Jesusan jiwäwipat janïräkipan qhanañchasi (22, 23)\nChawllan lakapankir qollqempiw impuestojj pagasi (24-27)\nJan ukajja, “mä qhanar uñtataw wali janqʼor tuküna”.\nVariante: “killtʼasisajj; qonqortʼasisajj”.\nVariante: “Jan jiwtayasipjjamti”.\nGriego arunjja, “sartayatäkani”.\nVariante: “killtʼasïna; qonqortʼasïna”.\nJan ukajja, “iyawsapktati”.\nJan ukajja, “iyawsapjjasma”.\nYaqhep nayra qellqatanakanjja, Mateo 17:21 qellqatajj janiw uñstkiti, janirakiw Diosan amuytʼayat Qellqatjam uñtʼatäkiti.\nGriego arunjja, “sartayatäni”.\n“Dracma” siski uka cheq aka Biblian diccionariopan liytʼäta.\nGriego arunjja, “estater qollqe”. Uka qollqejj pusi dracmar mistutänwa. Pusi uru trabajitatwa uk pagapjjerïna.\n17 Sojjta urunak qhepatjja, Pedrompiru, Santiagompiru, Juan jilapampir irpjjarusaw Jesusajj mä jachʼa qollur makatäna, jupanakakiw uka cheqankasipkäna. 2 Ukhamaruw Jesusajj jupanak nayraqatan kʼajkirir tuküna. Ajanupajj intir uñtataw kʼajtäna, patjja isinakapas mä qhanar uñtataw kʼajtarakïna.* 3 Moisesampi Eliasampiw jupanakar uñstäna, Jesusampiw parlasipkarakïna. 4 Ukatjja Pedrojj akham sasaw Jesusar säna: “Tata, nanakatakejj aka cheqankañajj wali sumapuniwa. Jumatï munasma ukhajja, kimsa carpanakwa saytʼayirista, mayajj jumataki, mayajj Moisesataki, mayasti Eliasatakiraki” sasa. 5 Ukham parlkipansti mä kʼajkir qenayaw* jupanakar chʼamaktʼayäna. Mä aruw uka qenay taypit istʼasirakïna, akham siri: “Jupajj Wawajawa, wali munatawa, nayajj wal jupat kusista. Jupar istʼapjjam” sasa. 6 Uk istʼasasti discipulonakajj walpun ajjsarapjjäna,* killptʼasisajj* oraqer puriñkamaw altʼasipjjäna. 7 Jesusasti jupanakar jakʼachasisaw llamktʼäna, sarakïnwa: “Sartapjjam. Jan ajjsarapjjamti”* sasa. 8 Jupanakajj uñtapjjäna ukhajja, janiw khitis utj-jjänti, Jesús saparukiw uñkatapjjäna. 9 Qollut saraqkasajj akham sasaw Jesusajj jupanakar ewjjtʼäna: “Kuntï uñjapkta ukjja, janipuniw khitirus yatiyapjjätati, jaqen Yoqapajj jiwatanak taypit jaktayatäkani* ukapachkama” sasa.\n10 Discipulonakasti akham sasaw jupar jisktʼapjjäna:* “¿Kunatarak escribanakajj Eliasaw nayraqat jutañapa sasin sapjjesti?” sasa. 11 Jupasti sarakïnwa: “Cheqpachansa Eliasajj jutaskiwa, taqe kunwa machaqar tukuyarakini. 12 Nayajj sapjjsmawa, Eliasajj jutjjewa. Ukhamarus jupanakajj janiw jupätap amuyapkänti, kuntï munapkäna ukwa jupar lurapjjäna. Jaqen Yoqapajj ukhamarakiw jupanakan tʼaqesiyat uñjasini” sasa. 13 Ukhakiw discipulonakajj Bautisir Juanat parlaskatap amuyapjjäna.\n14 Walja jaqenakajj utjkäna ukar sarasipkäna ukhajja, mä jaqew jakʼachasisin nayraqatapan killptʼasïna,* akham sasa: 15 “Tata, wawajat khuyaptʼayasikimaya,* tʼuku usuniwa, qʼala usuntatarakiwa. Walja kutiw ninarus umarus liwirantti. 16 Discipulonakaman ukaruw irpanta, jupanakajj janiw qollirjamäpkiti” sasa. 17 Uk satasti Jesusajj akham sänwa: “Aka tiempon jakir jan wali jaqenaka, janiw jumanakajj Diosar confiyapktati,* ¿kunapachkamas jumanakampïskäjja? ¿Kunapachkamarak aguantapjjämasti? Uka wawar irptanipjjam” sasa. 18 Jesusajj demoniorojj toqenoqasaw uka yoqall wawat alissüna, uka wawasti ukaratpachaw waliptjjäna. 19 Uk uñjasasti discipulonakajj jamasatwa Jesusar jakʼachasipjjäna, akham sasaw jisktʼapjjarakïna:* “¿Kunatsa nanakatakejj uka demonior alissuñajj chʼamäpacha?” sasa. 20 Jupajj sarakïnwa: “Jumanakajj janiw Diosar taqe chuyma confiyapktati.* Qhanakwa sapjjsma, jumanakatejj mä mostaza* jatha* ukchʼaksa Diosar confiyapjjasma* ukhajja, aka qollurojj ‘akawjat khaya cheqar jittam’ sasaw sapjjasma, ukat uka qollojj jittaspawa. Ukatjja janirakiw kunas jumanakatakejj chʼamäkaniti” sasa. 21 *——\n22 Jesusampi discipulonakapampi Galilean tantachasisipkäna ukhajja, Jesusajj akham sasaw jupanakar säna: “Jaqen Yoqapajj jaqenakan amparapar apjjaruyataw uñjasini, 23 ukatjja jiwayapjjarakiniwa, ukampis kimsïr urunwa jupajj jaktayatäni”* sasa. Jupanakasti wal llakisipjjäna.\n24 Capernaúm markar puripjjäna uka qhepatjja, impuestot pä dracmanak* cobrir jaqenakaw Pedror jakʼachasipjjäna, akham sasa: “¿Yatichirimajj pä dracma qollqe impuestot paguiti?” sasa. 25 Jupajj sarakïnwa: “Jïsa, paguiwa” sasa. Utar mantjjäna ukhajja, akham sasaw Jesusajj jupar nayraqat säna: “Simón, ¿jumajj kamsasmasa? ¿Khitinakas reyinakarojj impuestonak pagapjje, wawanakapati jan ukajj yaqhanakacha?” sasa. 26 “Yaqhanakaw pagapjje” sasaw jupajj säna. Uk satasti Jesusajj sarakïnwa: “Ukhamajj reyin wawanakapajj janiw impuestonak pagapjjañapäkiti. 27 Ukampis jupanakar jan lanktʼayañatakejj qotar saram, chawlla katuñ anzuelo umar jaqontäta, ukatjja nayrïr chawlla katusajj lakap ansatatayäta, ukanwa mä qollqe* jikjjatäta,* uka qollqwa nayampit jumampit churanjjäta” sasa.


Génesis 14 QA97 - Uca tiemposti Amrafel sisqui ucasti - Bible Search\nAbramajj Lot sobrinoparuw khespiyi\n1Uca tiemposti Amrafel sisqui ucasti Sinar sisqui ucan reyipänwa; Arioc sisqui ucasti Elasar sisqui ucan reyiparaqui; Quedorlaomer sisqui ucasti Elam sisqui ucan reyiparaqui; Tidal sisqui ucasti Goim sisqui ucan reyiparaqui. 2Acanacasti Sodoma marcan Bera reyipampi, Gomorra marcan Birsa reyipampi, Adma marcan Sinab reyipampi, Zeboim marcan Semeber reyipampi, uqhamarac Bela marcan reyipampi, cawquïri marcatejj Zoar satäcaraqui take ucanacampiw nuwasisipcäna. 3Aca khepa pheska reyinacasti Sidim vallenwa ejercitonacapjja tantachapjjäna, cawqhancquitejj jichhajj Mar Muerto sat kotajj ucqhana. 4Quedorlaomer reyisti jupanacarojj atipjasin tunca payan maraw apnakatayna, ucampisa quimsa mararusti, uca pheska reyinacasti jupa contra sayt'asiñwa amtapjjatayna. 5Khepa marasti Quedorlaomer reyejja, uqhamarac jupampïpcän uca reyinacasa Astarot Karnaim, tokeruw sarapjjäna, ucansti refaitanacaruw atipjapjjaraquïna, ucjjarusti Ham sisqui uca chekanjja zuzitanacaruw atipjapjjaraquïna, Save-quiriataim chekansti emitanacaruw atipjapjjaraquïna; 6Seir kollunac tokensti horeonacaruraquiw atipjapjjäna, ucatsti Parán sisqui uca pampa tokenacaruw arct'anipjjaraquïna, ucasti wasara tokenquiwa. 7Quedorlaomer reyisti, uqhamarac jupampïpcän ucanacasti cuttasinjja En-mispat chekaruw puripjjäna, cawqhatejj Cades satäcaraqui uca chekaru. Ucansti take cuntejj jicjjatapcän thaquinjja take ucanacwa t'unjapjjäna amalecitanacan orakep tokena, uqhamarac amorreonacampejj uca quipca luraraquïna, ucanacasti Hazezon-tamar sisqui ucsa tokenacanwa jacapjjäna.\n8-9Uqhamasti Sodoma, Gomorra, Adma, Zeboim, uqhamarac Bela ucanquir reyinacasti Sidim valleruw sarapjjäna. Ucanwa aca pheska reyinacajj Quedorlaomer, Tidal, Amrafel, uqhamaraqui Arioc uca pusi reyinac contra nuwasipjjäna, uca reyinacasti Elam, Goim, Sinar uqhamarac Elasar marcanacan reyinacapänwa. 10Take uca Sidim valle tokensti walja asfalto phuch'unacaw utjäna, cunapachatejj Sodoma, Gomorra marcan reyinacapajj nuwasïwit jaltjjañ munapjjän ucapachasti uca asfalto phuch'unacaruw jalantapjjäna. Mayni reyinacasti kollunacaruw jaltjjapjjaraquïna.\n11Atipjirinacasti Sodomatsa, Gomorratsa take mank'añanaca, uqhamarac wali valoran yänacwa apasjjapjjäna, ucatsti sarjjapjjaraquïnwa. 12Cunjämatejj Sodoma marcan Abraman sobrinopa Lot chachajj jacänjja, juparus preso apasjjapjjaraquïnjja, take utjirinacapampi cuna. 13Ucampisa mä jakew jaltjjasinjja, hebreo Abramar take ucanac avisiri jutäna, Abramasti Encinas de Mamre ch'uminwa jacasiraquïna, uca Mamresti amorreo jakënwa; Escol, uqhamarac Aner sisqui ucanacan jilaparaqui, jupanacasti Abramat arjjatasipjjaraquïna.\n14Cunapachatejj Abramajj sobrinopan preso catutätap yatïn ucqhasti take cawquïri uywatanacatejj Abraman utapan nacipcatayna ucanacaruw tantacht'i, jupanacasti quimsa pataca tunca quimsakallkoni jakenacänwa junturojja, ucatsti ucanacampiw reyinacar arctäna, Dan sisqui uca marccama. 15Arumasti, Abramampi jakenacapampejj acatjamatwa reyinacarojj nuwantapjjäna, ucatsti Hoba sisqui ucacamaw arctapjjäna, Damasco marcat amstäjjanquiwa, 16ucatsti take cuntejj apapcatayna ucanacwa aparanipjjäna. Uqhamwa Abramajj Lot sobrinoparojj khespiyanïna, ucatsti take cunatejj sobrinopancqui ucanacwa cuttayanjjäna. Uqhamaraqui warminacarusa, yakha jakenacarusa khespiyanjjäna.\nMelquisedec chachajj Abramaruw bendice\n17Cunapachatejj Abramajj Quedorlaomer, uqhamarac jupampïpcän uca reyinacar atipjasin cuttanjjän ucqhajj Sodomanquir reyiw catoker mistüna, Save sisqui uca valleru, ucasti “Reyin vallepa” sataraquiwa. 18Uqhamaraquiw Salem marcanquir Melquisedec reyisa, alajjpachanquir Diosan sacerdotepajj apsuniraqui t'ant'ampi, vinompi, 19Abramarusti aca arunacampiw bendiciraquïna:\n“Alajjpachanquir Diosaw bendicïtam,\njupasti alajjpacha, acapacha luririwa.\n20Alajjpachanquir Diosasti yupaychataraquïpan,\njupaw enemigonacamarojj atipjaytam” sasa.\nUcatsti Abramajj cuntejj aparancän ucanacatjja sapa tuncat maywa Melquisedecarojj churäna. 21Ucatsti Sodomanquir reyejj Abramarojj saraquïnwa:\n—Jakenacajj churjjeta, ucatsti yänacampi jumajj kheparam —sasa.\n22Ucampis Abramajj saraquïnwa:\n—Alajjpacha, acapacha lurir jach'a Diosaruw juramentompi arsta, 23cunatejj jumancqui ucanacatjja jan cunsa catuntasiñajjataqui, hiloquïpasa, jan ucajj wisqhunacajjataqui mä chinuñaquïspasa, uqhamat janipuni: “Nayaw kamiriptayta” sascañamataqui. 24Janiw nayajj cunsa nayatac muncti, cuntejj uywatanacajjajj mank'antapqui ucanacac catusëjja. Cawquïri jakenacatejj compañapquitu, Aner, Escol, Mamre ucanacasti cunatejj jupanacaru wact'qui ucjja catusjjapjjaniwa —sasa.


Cristojj kʼajkiriw tuküna | Jesusan sarnaqatapa\nCristojj kʼajkiriw tuküna\nMATEO 16:28-17:13 MARCOS 9:1-13 LUCAS 9:27-36\nJESUSARUW KʼAJKIR UÑJAPJJÄNA\nAPOSTOLONAKAJJ DIOSAN ARUP ISTʼAPJJÄNA\nJesusajj Cesarea de Filipo toqenwa yatichaskäna, uka markajj Hermón qollutjja 25 kilometronak sarañankänwa. Jesusajj uka markanwa mä suma yatiyäwi apostolonakar yatiyäna, akham sasa: “Qhanakwa sapjjsma, jaqen Yoqaparu Reinopan jutir uñjañkamajja, akan saytʼatäsipki ukanakat mä qhawqhanejj janiw jiwapkaniti” sasa (Mateo 16:28).\nJesusan discipulonakapajj janiw uka arunak amuyapkänti. Mä semana qhepatjja, Jesusajj Pedro, Santiago, Juan uka kimsa apostolonakampiw mä qollur saräna. Jupanakarojj wal ikejj purïna, ukhamajj inas arum sarapjjchïna. Jesusajj oración luraskäna ukhaw apostolonakajj mä visión uñjapjjäna, Jesusan ajanupajj kʼajkiriw tuküna, isipas wali llijkir janqʼoruw tukurakïna.\nJesusajj “Moisesampi Eliasampiw” parlaskäna. Kunjamsa Jesusajj Jerusalenan akapachat sarjjañapäna uka toqetwa parlañ qalltapjjäna (Lucas 9:30, 31). Cheqansa Jesusan jiwañapata jaktañapatwa parlasipkäna, discipulonakaparojj uka nayrakiw uka toqet Jesusajj parlarakïna (Mateo 16:21). Kuna toqettï Jesusajj uka pä jaqempi parlkäna ukajja, janiw kuntï Pedrojj Jesusar ewjjkäna ukarjamäkänti. Jesusajj jan sinttʼasis jiwayatäñapänwa, janiw khitis ukjja jarkʼkaspänti.\nKimsa apostolonakajja ik apjtayasisajj wali musparataw uñchʼukisipkäna, istʼasipkarakïna. Ukajj mä visionakïnwa, ukampis cheqäkaspas ukhamänwa, ukatwa Pedrojj akham säna: “Rabí, nanakatakejj akankañajj wali sumapuniwa. Nanakajj kimsa carpanakwa saytʼayapjjerista, mayajj jumataki, mayajj Moisesataki, mayasti Eliasatakiraki” sasa (Marcos 9:5). Inas Pedrojj uka visión jukʼamp tiempo uñjañ munasa ukham lurañ munchïna.\nPedrojj parlaskäna ukhajja, mä kʼajkir qenayaw qhanjjatäna, ukatsti mä aruw istʼasirakïna, akham sasa: “Jupajj Wawajawa, wali munatawa, nayajj wal jupat kusista. Jupar istʼapjjam” sasa. Diosan arup istʼasajj apostolonakajj ajjsarañat altʼasipjjänwa. Ukampis Jesusajj jupanakar sänwa: “Sartapjjam. Jan ajjsarapjjamti” sasa (Mateo 17:5-7). Sartapjjäna ukhajja, Jesusakiw ukankjjäna. Visionajj ukaruw tukuyjjäna. Uröjjäna ukhajja, qollutwa saraqanjjapjjäna. Jesusajj sarakïnwa: “Kuntï uñjapkta ukjja, janipuniw khitirus yatiyapjjätati, jaqen Yoqapajj jiwatanak taypit jaktayatäkani ukapachkama” sasa (Mateo 17:9).\nVisionan Eliasar uñjasajj apostolonakajj akham sasaw Jesusar jisktʼapjjäna: “¿Kunatarak escribanakajj Eliasaw nayraqat jutañapa sasin sapjjesti?” sasa. Jesusasti sarakïnwa: “Eliasajj jutjjewa. Ukhamarus jupanakajj janiw jupätap amuyapkänti” sasa (Mateo 17:10-12). Jesusajj Bautisir Juanatwa parlaskäna. Kunjamtï Eliasajj Eliseotak thak wakichkänjja, ukhamarakiw Juanajj Cristotak thak wakichäna.\nJesusarusa apostolonakaparusa visión uñjañajj ¡wal chʼamañchpachäna! Jupanakajj “jaqen Yoqaparu Reinopan jutir” uñjapjjäna, kunjamtï Jesusajj siskäna ukhama (Mateo 16:28). Fariseonakajja, Jesusajj Diosan ajllit Reyipjam mä señal taypi uñachtʼayasispa ukwa munapjjäna, Jesusasti janiw kuna señalsa jupanakar uñjaykänti. Ukampis discipulonakapajj qollunkasipkäna ukhajja, Cristojj “kunja jachʼäkitejj” ukwa uñjapjjäna, Jesusan kʼajkiri tukutapwa uñjapjjäna, ukhamatwa Reino toqet parlir profecianak phoqasir amuyapjjäna. Ukatwa Pedrojj qhepat akham säna: “Jiwasanakajj profecía arunakarojj jukʼampiw confiytanjja” sasa (2 Pedro 1:16-19).\n¿Kunjamsa “jaqen Yoqaparu Reinopan” jutaskir yaqhep apostolonakajj janïr jiwkasin uñjapjjäna?\nVisionanjja, ¿kuna toqetsa Moisesampi Eliasampejj Jesusar parlapjjäna?\n¿Kunatsa Cristor kʼajkir uñjañajj discipulonakapar wal chʼamañchtʼäna?\nPedrojj janipuniw jaytanukusirïkänti\nIyawsäwinïñasa ukat jan jaytanukusirïñasa, ¿kunjamsa cheqañchäwi katoqasiñatakejj Pedror yanaptʼpachäna?


Salmos 105 - Holy Bible [Aymara Bible 1997] - (Sal 105)\nkollan sutipat cusisipjjam, Tatitur thakerinacajj cusisipjjpan.\nTatitur iyawsapjjam, ch'amapar alcatapjjam, jan karjasis ajanup thakapjjam.\nMuspharcañ luratanacapat amtasipjjam, muspcañ luräwinacapampi, arsutanacapamp amtapjjam;\nAbraham uywatapan sarakerinacapa, jupan ajllit Jacobon wawanacapa,\nTatituw jiwasanacan Diosasajja, jupaw takpach oraker apnake.\nWarank mita jakenacas saraquipascpan, janipuniw arust'äwipajj armatäcaniti:\nAbrahamamp arust'äw luratapata, Isaacar juramentomp arsutapata,\nJacobotac ley utt'ayatapata, Israel marcatac wiñay arust'äwi luratapata:\nJupajj sänwa: “Jumaruw Canaán orak churjjäma, jumar wact'ir churäwimjam catuyjjäma” sasa.\nDiosajj janiw t'akhesiñap muncänti, jupanacajj mä juc'aniquïpcän ucapachasa, sart'ir jakëpcän ucapachasa,\nmarcat marca muyupcän ucapachasa, jach'a marcat yakha marcar sart'apcän ucapachasa,\nDiosajj janiw qhitin t'akhesiyañaps muncänti, jupanac laycuw reyinacarus mutuyäna.\nJupajj sänwa: “Ajllitanacajjarojj jan llamct'apjjamti, profetanacajjarojj jan ñankha lurapjjamti” sasa.\nQhä orakerojj mach'a apayanïna: mank'añanac jupanacat apakäna,\nucampis Josearuw jupanacan nayrakatap qhitäna, uywatarjam aljantapcän ucaru;\ncadenanacampiw cayunacapat ñach'antapjjäna, ¡carcelaruw uchantapjjäna!\nTatitun arupaw Josearojj yant'äna, Josean yatiyäwip phokhasiñapcama.\nReyejj Josear antutayañataquiw arsüna, walja marcanacar apnakerejj antutnucuyjjänwa,\nreyejj utap apnakerit Josearojj utt'ayäna, takpach yänacap uñjañapataquiw catuyäna,\njilïrinacar yatichañapataquiw utt'ayäna, jilïr jakenacaruw yatiñanïpjjañapatac yatichayäna.\nIsrael marcajj Egipto marcaruw mantäna, Jacobojj Cam oraken korpachasïna.\nDiosajj marcaparojj waljaniptayänwa, uñisirinacapat juc'amp ch'aman tucuyäna.\nEgipto orakenquirinacarusti chuymanacap mayjt'ayäna Diosan marcapar uñisipjjañapataqui, uywatanacapar jan walinac lurapjjañapataqui.\nDiosasti Moisés uywataparuw qhitäna, Aarón ajllit loktiriparuw qhitaraquïna,\njupanacasti Diosan muspharcañanacap wasaran uñacht'ayapjjäna, ¡Cam oraken muspharcañanac lurapjjäna!\nDiosajj ch'amac apayanisin ch'amact'ayäna, jupanacasti janiw arunacapar ist'apcänti;\njawir umanacap wilaruw tucuyäna, chawllanacaparusti jiwarayänwa;\norakepajj c'ayranacamp phokhantatänwa, jamp'atojj reyin iquiñ utapamppachan aywtäna.\nDiosajj arumpiquiw jach'a chhichhillanqhanac apayanïna, Egipto orakpacharuw chhichhillanqhamp phokhantayäna.\nJallu lantejj chhijchhiw purintäna, orakerusti nina lawranac apayanïna.\nUva alinacamp higo alinacamp tucjäna, Egipton utjir kokanac tincurayäna.\nDiosajj t'ijut'ijunacan puriniñapataquejj aruc arsüna, jan jact'cay t'ijut'ijunacaw purintäna,\norakepan utjir koranac mank'supjjäna, yapunacapan achunacap tucsupjjaraquïna.\nPachpa Egiptoruw jiwamp mutuyäna, sapa utanquir tayna yokall wawaruw jiwayäna.\nDiosajj korimp kollkemp apt'asit marcaparojj irpsunïna, ayllunacap taypinsti, janiw qhitis aynacht'cänti;\nEgipto orakenquirinacajj mistjjer uñjasajj cusisipjjänwa, jupanacajj wali mulljatäpjjänwa.\nDiosajj mä kenayampiw jupanacarojj imjjatäna, arum ch'amacarusti ninampiw khantayarapïna.\nMank'añ mayitajja, p'isakanac apayanïna, alajjpach t'ant'ampiw sisarayäna.\nKarkaruw jist'jäna, umasti karkat jalsunïna, wasaran jawir umanacajj jaltäna.\nKollan arusjäwit amtasïna, Abraham loktiripar arsutat amtasïna.\nDiosajj ajllit marcaparojj cusisit irpsunïna, cusisiñat arnakt'asisaw mistunjjapjjäna.\nDiosar jan uñt'ir jakenacan orakenacap catuyäna, yakha marcanacan orakenacap churjjäna:\nTatitun arsutanacap imapjjañapataqui, leyinacap phokhapjjañapataqui. ¡Tatitojj jach'añchatäpan!


Yakhanacarojj churapjjam, jumanacarusti Diosaw churapjjätam. Diosasti bolsanacamarojj wali phokt'at churapjjätam, suma thalantt'ata, limintt'ataraqui. Cunjämtï yakhanacarojj lurapcäta uca pachparacwa Diosajj jumanacampejj luraraquini.”\n“Cusisiñanïpjjew jachirinacajja, jupanacasti Diosampi chuymachatäpjjaniwa.\nNayan Diosajjawa take cunatejj jumanacan jan utjquisa ucjja churapjjätam Cristo Jesusan walja c'ajquiri kamir cancañaparjama.\n¡Diosajj asquinacap churistpan! Acapachanquirinacasti jupar jach'añchapjjpan.\n ‘Tatituy jumaru bendispan, imaracpan. Tatitojj jumarojj sum uñtanpan, jumatsa qhuyapayaspan.\n Jan jumanacajj cunats llaquisipjjamti, take cunsa Diosar sapjjam oracionana, mayipjjam yuspagarapjjaraquim. Diosajj jumanacarojj churapjjaraquïtamwa samarañapa, ucasti take cuntejj jakejj amuyt'caspas ucat juc'amp jach'awa. Uca samarañasti jumanacan chuymanacamsa, amuyunacamsa imaniwa Cristomp mayaquïpjjatam laycu.\nTake cunatejj asquïqui uqhamarac chekäqui ucajj alajjpachatwa juti, qhititejj alajjpach khananac lurqui uca Diosawa churistu. Diosajj pachpaquipunïsquiwa, janiraquiw jupanjja sarir ch'iwir uñtatas utjquiti.\n “Ucampisa, kollanawa cawquïri jaketejj nayaru iyawsquitu, uqhamaraqui take suyt'añapsa nayaru usccaraqui ucajja. Jalir umani jawir thiyaru ayruntata kokjamäniwa, saphinacapasti uca uma tokeru saphintataraquiwa, cunapachatejj lupejj purinqui ucqhasti janiw ajjsarcaraquiti, laphinacapasa take horasansa ch'ojjñaquïscaniwa. Waña horasa purinipansti janiw mayjt'ascaniti, take horasansa achuniquïscaniwa.\nTakeniw jach'a kamir cancañapatjja catoktanjja, bendicionat bendicionjjaru.\n aqham sasa: —Tatitojj aqham siwa: ‘Jichhajj aqham luratamata, mä sapa wawama sacrificiot loktaniñsa janiraqui ‘Janiw’ satamatjja, naya quipcaw juramentompi arsta, jumar wali bendiciñataqui. Wawanacamarusti waljanirupuniw tucuyäjja alajjpacha warawaranacjama, kota thiyanquir ch'allanacar uñtata. Uqhamarus jupanacajj uñisirinacaparojj atipjapjjapuniniwa,\n Diosasti jumarojj alajjpach jallu churpan, uqhamarac aca oraken suma cosechanacsa walja trigo, walja vinompi. Walja jakenaca jumarojj sirvpan, nacionanacasti juma nayrakatan quillt'aspan. Jilanacamarusti jumarac apnakam; ¡jupanacasti juma nayrakatan quillt'asipjjpan! Qhitinacatejj maldicipcätam ucanacasti maldicitäniwa. Qhitinacatejj bendicipcätam ucanacasti bendicitaraquïniwa” sasa.\n Qhititejj ñankha lurir jakenacan amtayataparjam jan sarnakqui ucajj cusisiñan jakewa. Jupajj janiw jucharar jakenacan thaquipan sarnakquiti, janiraquiw Diosamp sawcasirinacampis chicachasquiti, jan ucasti, jupan cusisiñapajj Tatitun arupawa, uca arupatsti arumay uruw lup'i. Jupajj, jawir thiyan ayruntat kokar uñtatawa: waquisitarjamaw achunac churi, laphinacapajj janiw wañsquiti; ¡take luräwinacapasti walt'ascaquipuniwa!\n Tatituw awatirejjajja, janiw cunats t'akhescäti: suma ch'ojjña pastonacaruw samart'ayitu; k'oma uma thiyanacaruw awatitu, jupaw machak ch'am churitu, cheka thaquinjam irpitu, sutipar jach'añchañ laycu. Ajjsarcay lajja ch'amac chekawja sarcasasa, janiw cunarus ajjsarcäti, nayamp chic saratam laycu: lawamasa, thujrumasa, ch'am churitani.\n Jumaw arjjatirejjätajja, imantasiñajjätasa, jumaw khespiyirejjätasa, Diosajjätasa, nayar imantir karkajjätasa, imir jarc'akasiñajjätasa, khespiyir ch'amajjätasa, wali amstanquir imantasiñajjätasa. Tatay, jumaw jach'añchatäñatac asquïtajja: art'asinsma ucapachajj uñisirinacajjat khespiyista.\nYattanwa qhititejj Diosat awquinïqui ucajja, janiw juchan sarnakquiti Diosan Yokapan jupar imatap laycu, ucatsti Supayajj janiw llamct'quiti.\nChijinacar purcta ucapachajja, jumaw jacañajjar imtajja; ch'amamampiw timanacajjan amparapat khespiyistajja.\nDiosajj jumanacarojj take casta bendicionanacwa jilarquir churapjjeristamjja, uqhamat jumanacajj take cunampis phokt'atäpjjañamataqui, ucat take asqui luräwinacan yanapt'asipjjañamataqui.\nDiosajj jumanacarojj churapjjaraquïtamwa samarañapa, ucasti take cuntejj jakejj amuyt'caspas ucat juc'amp jach'awa. Uca samarañasti jumanacan chuymanacamsa, amuyunacamsa imaniwa Cristomp mayaquïpjjatam laycu.


Latinoamérica: Software Libre sat Phunchhaw Utt’ayäwi · Global Voices Aymarata\nJaqukipäw uñt'ayata/apkatata 18 Willka kuti phaxsi 2010 16:52 GMT\nAka blog ullart'apxañäni Français, 繁體中文, 简体中文, Español, македонски, English\n24ni qasawi phaxsin 2010 maranxa, Latinoamerica ukch’pachanw mä FLISOL 2010 sata phunchhawinx walja promotores ukhamarak software libren irnaqirinakaw jach’anchapxäna. Kunjamati Leox qhananchi.\nSapa maya jach’anchäwix markpachanx mayakiwa. Sañäni, Nayrïr Guatemalaxa, software libre satar jach’anchañatkiw mä piñata phallayana, Antigualug sapan Linux taman luraw wakt’ayatakiwa.\nNicaraguaxa, Estelimp Granadamp Managuampix jisk’a markanakampiw jach'ancht'apxäna “Equipo de Instaladores Estrellas de Rock” satax jach’ancht’arakinwa. Centro American jisk’a markankanxa, Software Libren jisk’a ch’amanakwa mayachthapisipki, kunjamati Software Libre Centro American jaqinakapan ullart’asispa.\nUruguayax Fedora utt’ayasaw amtawayi, Mexiconxa, luräwinakax kunayman localidades uksanakmaw jiljatawayjana, kawkhanti wakicht’irinakax walja apnaqirinakatakiw software librxa atamirinakar uchapxäna, ukhakamasti, 8 chilenas markachirinakax 2010 FLISOLan jach’ancht’awinakatxa,anfitrionas ukhamapxanwa. Cubax uka kipkarakiw lurawinakx kunayman localidadanakan Habanat Matanzaskamax phuqhäna.\nQhipirinsti, Mozilla Colombia y Open BSD Medellinanxa, Colombia markan phunchhawix aaski, ukanwa chikancht’asipxarakïna.FLISOLan 3 markachirinakaw t’ijtawin San Cristobal, Cucutamp Pamplonampin chikañcht’ata.


Últimas Noticias · Anata phaxsi, 2013 · Global Voices Aymarata\nÚltimas Noticias · Anata phaxsi, 2013\nIsturyanaka Aka tuqita Últimas Noticias Ta Anata phaxsi, 2013\nAsia Oriental21 Anata phaxsi 2013\nJakartax Indonesian capitalapawa. Uka markax qutachrantawlaykut taqi kunas sayt’xiwa. Joko Widodox uka markan p’iqinchiriwa. Jupax Jakarta markar 27n chinuq phaxsikam laqaw [en] uñachayi. 44nit 27niw...\nMedio Oriente & Norte África20 Anata phaxsi 2013\nJichhakamax tunka pusin jaqinakaw jiwata, ukat kimsaqallq tunka usuchjatanakaw utji, aka jan walt’ayirin phallatapatxa, aka illapa uruna kimsa tunka mayan urunak araqkäna chinuqa phaxsin pä...


Chukiyawumpin Altu Patampinx utan qhiparaskañatakikiw amtawiyapxi\nIrpirinakan arsutapa (Jamuqa: BTV)\nChukiyawumpin Altu Patampinx utan jist’antat jakaskañak amtawiyapxtha, “sinti chhijir purt’asirjamätanwa”, mä paqallq urumpis ukhamäpan, walja usump piykatataw paypach jach’a markan utji sasaw Luis Revilla, Chukiyawu irpirimp, Soledad Chapetón, Altu Pata irpirimpix jichhür sawiyapxi.\n“Chukiyawu municipionpin Altu Pata municipiompin sinti chhijir puriñjam chiqanakjam uñt’atäñap amtawiyapxtha, jutir urunakax jichhakam (jan usuntañatak) amtasiwayki ukanak jan yäqxasax sinti jan waliruw purt’assna, waljaniw jan uñjañatakjam usump piykatayasipxaspa” sasaw tata Revillax arsuwiyi.\nJichhakamax jan walja piykatat utjañapatakix yäparuw irnaqawiyata, janiw sintx jilxattawaykiti, marka irpirinakamp SEDESankirinakamp municipio irpirinakamp chikt’at irnaqawiyapxtha ukatw ukhama sasaw sawiyi.\n“Ukham amtañax janiw jasakïkiti, ukhamarus markachirinakan k’umar jakapxañapatakiw ukham amtawiyata. (Usutax) qawqhas ukx aliq ukhamak jilpachanix uñjapxi, ukhamarus (uka usutanakax) wila masinakanïpxiwa” sasaw mama Chapetónax arsuwiyi.\nJanir arsuñ tukuykasax, markachirinakaruw utan qhiparapxañap mayiwiyapxi, irpirinakax COVID-19 usump piykatatanak jan jilxattañapatakiw irnaqasipktha sasaw sawiyapxi./RAR


Mä par explosiones ukaw Beirut markanx utjawayi – Get up to 50% off when you buy multiple small stickers.\n4 uru achuqa phaxsit 2020 maranx mä caché ukanx niya 2750 tonelada métrica de nitrato de amonio ukaw puerto de Beirut, Líbano uksanx precariamente imatäski, ukax nina nakhantawayi ukatx mä jach’a jach’a orden ukan phallawiw utjawayi, ukax nayra markan jach’a chiqanakap t’unjawayxi.\nMä par phallawiw utjawayi, payïrix nayrïrit sipanx juk’amp jach’awa, Beirut markanx martes alwaw utjawayi, 154 jaqiw jiwata, 5.000 jilaw usuchjata ukatx walja jan walt’awinakaw utjawayi. 1.000 jila jaqinakaw qullañ utar mantapxi, ukatx 120 jaqinakaw viernes urux wali jan walt’awinakan jikxatasipxi, sasaw Líbano markan k’umar jakañ tuqit irpiripax Hamad Hassan jupax arsuwayi.\nPayïr phallawix mä jach’a wila ch’aphiw markan puerto patat alturuw khithatayna ukat mä ola de choque ukham uñstayatayna, ukax vidrionak kilómetros ukch’a t’unjatayna. Mä jach’a thakhi thaqhañas utjkchispas, tunka tunka jaqinakaw chhaqhata sasinw amuyasi, uka markanx capital de Líbano ukawa, Mediterráneo uksan inti jalsu tuqinkir quta thiyankiwa.\nKunjamakitix jilïr irpirinakax kunatix luraskäna ukx mä chimpunak uñakipapxi, akanx mä uñakipäwiw kuntix yattan ukat jan yatktan ukanak uñakipt’añäni.\n¿Kunas uka phallañanak utjayäna?\nKunatsa chiqpachapunix utji ukax janiw yatiskiti, ukampis nina naktäwix mä almacén puertoruw niya 6 p.m. Pä phallawaw utjäna, mä jiskʼa phallañaw utjäna, ukat mä qhawqha segundonak qhepatjja, mä jachʼa phallawaw utjäna, uka phallañaw uka markan walja cheqanakap tʼunjäna.\nTags: akiraanimeapocalipsisárabearabia sauditaarubakugobakugoubeirutbeyrouthbnhaboku no hero academiaboomcaligrafíacedrocitanakadekudivertidodubaiegiptoemiratosexplosionfairouzhabibihéroeIrakizukujapónjordankacchankatsukikatsuki bakugoukonosubakuwaitlibanéslíbanolindomangamarkamarruecosmedio orientalmedio orientemeguminmhami hero academiamidoriyamúsicaninanostalgiaqatarretroseñor explosión jiwayañaSiriataqi ch’amampitipografíauaevintagewila\nJune 13, 2022 by admin Aymara 0\nNext Beyrut şəhərində bir cüt partlayış baş verib\nPrevious বেইৰুট চহৰত এযোৰ বিস্ফোৰণ সংঘটিত হয়


Bolivia: Aymara arux TV tuqi arsusax jakaspati? · Global Voices Aymarata\nBolivia: Aymara arux TV tuqi arsusax jakaspati?\tJaqukipäw uñt'ayata/apkatata 12 llamayu phaxsi 2011 13:23 GMT\nAk uñt'ayama: M. Luk’aña Champi jilax kunats Bolivia markanx mä TV canal aymara jan ukax quechua aruns utjpachä sasaw jiskt'asi, niyäkixay markax mä Indigena irpirin irpxarutachixa. Yatiyaw yatiyirinakax (medios de comunicación) jisnaw rayru, televisión ukanakanti aymarat arsupxaspa ukhax Aymar arx jakayapxaspawa. Kunapachati, mä arux jan arsutax ukhax uka arux chaqtxaspawa” Ak uñt'ayama: twitter facebook reddit googleplusEmail Imprimiñataki QillqiriSilvia Viñas\nTranslated (es) byAdriana Gutiérrez\nruben\tChiqpachansa Aymar arux taqituqinsa arsutaskañapakiwa. Ukjamatakwa nayrarus sarantarakispana.\n13 sata qallta phaxsi 2011, 7:52 pm\tAkar jayst'ama Aka jayst'äwir jist'antama\nAka blog ullart'apxañäni Español, Français, 繁體中文, 简体中文, English


Global Voices Aymarata · Llamayu phaxsi 2012\nLlamayu phaxsi, 2012\nIsturyanaka Ta Llamayu phaxsi, 2012\nAsia del Sur 31 Llamayu phaxsi 2012\nNiya mä marawa –Sri Lanka uka escena 13n warmir jawillt'atäna yatxtawinakap uñtapxañapataki ukhamark jupanakxat qilqt'apxañapataki. Aka blog Passing Stage [en] ukanw sartäwinakap uñjañataki.\nAsia Oriental 31 Llamayu phaxsi 2012\nLatin America 29 Llamayu phaxsi 2012\nCaribbean 28 Llamayu phaxsi 2012\nPani blogger literario jamaiquinonakax [en] wali k'uchikixapxiw Festival Literario Calabash! ukan kutt'anitapatxa.\nLatin America 28 Llamayu phaxsi 2012\nNayrïr urunak llamayu phaxsit makiptatat 2012n marat Escuelas Superiores de Formación de Maestros (ESFM) ukan yaticht'irinakatakiw yaticht'awix utjawayana. Amtäwipax yatichirinakamp yatiqirinakamp Internet uksan Aymara arut qilqäwinak juk'amp uñt'ayapxañapatakiwa. Victoria Tinta, Global Voices Aymarata uksat juk'a arunakan uka yatichäwitx uñt'ayistu.\nAsia del Sur 27 Llamayu phaxsi 2012\nLatin America 27 Llamayu phaxsi 2012\nLatin America 14 Llamayu phaxsi 2012\nLatin America 10 Llamayu phaxsi 2012\nKunawsati, Irma Álvarez Ccoscco Rising Voices ukamp yanapt'at machaq Llaqtaypa Rimaynin amata sarantayirix (coordinadora) Haquira, Perú markapar amta (proyecto) uñt'ayir kutt'awaykatayna, ukhax markachirinakampit jilir marka irpirinakampitx ch'amancht'awinakw katuqatayana.\nLatin America 2 Llamayu phaxsi 2012\nBloggers La Joven Cuba ukax Matanza markan 27 ukat 28 uru qasawi phaxsin Cubankir bloggerunakan jikthapatäwip wakt'ayapxi. Uka aruskipaw uñjañatakix aka Twitter #BlogazoxCuba (@BlogazoxCuba) ukaruw arktapxasma.\nMedio Oriente & Norte África 1 Llamayu phaxsi 2012


1 Crónicas 29 - Holy Bible [Aymara Bible 1997] - (1Cró 29)\nUcatsti Davidajj take tantachasïwi jakenacaruraquiw saraquïna: “Salomón wawajjasti, Diosajj jupa saparuquiw ajllisi, jupasti wawa waynaquïsquiwa, ucampis lurañasti wali jach'awa, uca lurañasti janiwa jaketaqui palacio lurañäqui uqhamäquiti, jan ucasti Tatit Diosataqui templo lurañäqui ucawa.\nTake ch'ama tucuñampiw nayajj waquichta cunanacatejj munasqui ucanacjja Diosajjan templopataquejja: kori, kollke, bronce, hierro, madera, sapa mayataquis yakha yakha. Uqhamaraquiwa waquicharacta cornalina, kalanaca lip'suyañataqui, mezcla, kalanaca mosaicotaqui, take casta muncañ kalanacaraqui, uqhamarac walja alabastronaca.\nTemplotaqui take cuna waquichta ucanacat sipansa, Diosajjan templopataqui munasiñajjajj utjatap laycojja, Diosan templopataquejja nayan korejja, kollkejja churaracta:\npataca waranka kilo suma korinaca, pä pataca quimsa tuncani waranka kilonaca suma kollke uca utanacan perkanacaparu apaquipañataqui.\nTake korisa, uqhamarac kollkesa waljawa cuna casta metalampi lurañataquisa, uqhamarac cuna lurañanacatejj luririnacapajj munapcani ucanac lurañataquisa. Jichhasti ¿qhitisa asqui chuymampi churañ muni Tatitutaquejja?” sasa.\nUcatsti familiata jilïrinacasti, Israelana tribunacapata jilïrinacasa, batallonanacana, compañianacan jilïrinacapasa, reyitaqui irnakapqui ucanacan jilïrinacapasa churäwinacwa asqui chuymanacapampi churapjjaraquïna.\nJupanacasti templo lurayañataquejja churapjjänwa: pataca sojjta tunca pheskani waranka kilo korinaca, tunca waranka kori kollkenaca, quimsa pataca quimsa tuncani waranka kilo kollke, uqhamarac niya sojjta pataca waranka kilo bronce, ucatsti quimsa millona quimsa patacani waranka kilo hierroraqui.\nUqhamaraquiw qhitinacatejj suma muncaña kalanacanïpjjäna ucanacasa churapjjaraquïnwa templona imañ utaparu, take ucanacasti catuyatänwa Gersón chachat saraker Jehiel chacharu.\nJakenacasti uqham walja churapjjatapatjja walwa cusisipjjäna, jupanacajj take chuymawa Tatitur churapjjäna uca laycu. David reyisa wali cusisitaraquïnwa.\nUcatsti Davidajj take tantachäwi jakenacan nayrakatapanwa Tatiturojj bendicïna, aqham sasa: “¡Israel awquejjana Tatit Diosapa, wiñayataquiw bendicitäyäta!\n¡Jumanquiwa, Tata, jach'a cancañamasa, ch'amamasa, jach'ar aptatäñamasa, apnakañasa, jach'a reyi cancañamasa! Cunatejj alajjpachansa, aca orakensa utjqui ucanacajja jumanquiwa. Jumancaraquiwa apnakañamasa, jumajj Tata takenjjarusa jilïrïtam laycu.\nJumataracwa jutaraqui kamir cancañasa, jach'äñasa. Jumaw take cunsa apnakascta. Ch'amasa, munañanïña cancañasa amparamanquiwa, ucatsti juman amparamancaraquiwa takeniru churañataqui kamir cancaña, uqhamarac munañanïñasa.\nUcatwa jichhajja nanacan Diosajja yuspagarapjjsma, uqhamarac jach'a sutimsa yupaychapjjaracsma;\nNayasa, marcajjasa, ¿qhitïpjjaractsti walja yänaca jumar churañataquisti? Chekpachansa takew jumatjja juti, nanacasti churapjjsmawa cuntï jumat catokapcsma ucaqui.\nJuman nayrakatamanjja cunjämatï jaya jakejj saräwincquejja uqhamaquïpjjtwa, uqhamaraqui cunjämäpcäntï nayra awquinacajjajja uqhamaquïpjjaractwa, ucatsti nanacan jacäwinacajjajja aca orakenjja mä ch'iwir uñtataquiwa, jan cuna suyt'añani.\n“¡Nanacan Dios Tatitojja, take aca kamir cancañanaca kollan sutimataqui templom lurañataqui waquichapcta ucanacajja, jumanquiwa, jumataracwa jutaraqui!\nAbrahamana, Isaacana, uqhamarac Israelan nayra awquinacajjana Tatit Diosapa, utjayapunim marcamana chuymanacapanjja aca suma amtampi churañäqui ucjja, ucatsti chuymanacapjja juma tokeru wayusiyam.\nSalomón wawajjarusti take chuymäña churam, camachi arunacama phokhañapataqui, uqhamarac ewjjanacama, leyinacama, take ucanacaru phokhasina, ucatsti templo lurayañapataqui, nayajj ucataquiraquiw waquicharacta” sasa.\nUcjjarusti Davidajj take tantachäwi jakenacaruwa saraquïna: “Jichhasti Tatit Diosamaru yupaychapjjam” sasa. Ucatjja take tantachäwi jakenacawa nayra awquinacapana Tatit Diosaparu yupaychapjjäna, ucatsti quillt'asisaraquiwa Tatitutaquisa, reyitaquisa alt'asipjjäna.\nKhepürusti Tatiturojj loktapjjaraquïnwa sacrificionaca, nact'ata loktäwinaca: waranka vaca kallunaca, waranka ovejanaca, uqhamarac waranka mä maran ovejanaca, vino ofrendanacapamppacha, ucatsti Israel marcana walja sacrificionacaparaqui.\nQhä urunjja wali cusisitawa mank'apjjäna, umapjjaraquïna Tatitun nayrakatapana. Ucjjarusti paya cutinwa Davidan Salomón yokaparojj reyita utt'ayapjjäna, ucatsti Diosaruw loktapjjäna take munañanita, uqhamarac Sadoc chacharusa sacerdoteta loktapjjaraquïna.\nUqhamaw Salomonajj Tatituna tronopana reyita kont'asïna, David awquipa lanti, ucatsti jupajj nayraruw sartäna. Juparusti take Israel marcaraquiw ist'araquïna.\nUcatjja take jilïrinaca, guerran nuwasir chachanacasa, Davidan take wawanacapamppachasa Salomón reyirojj yanapapjjänwa.\nTatitojj Salomonarojj take jach'a cancañwa churäna Israel jakenaca nayrakatana, reinoparojja suma cancañaracwa churäna, uqhamsti janiw qhiti reyis Israel marcanjja churatäcänti.\nIsaí chachan David yokapajj, take Israel marcpachanwa reyipäna.\nJupasti Israel marcanjja pusi tunca marawa apnakäna, ucanacatjja Hebrón marcanjja pakallk maraw apnakäna, Jerusalenansti quimsa tunca quimsani mararaqui.\nDavid reyin sarnakäwipasti kalltata tucuycamajja, Samuel profetan crónicas sat libropana kellkatawa, uqhamarac Natán profetan crónicas libropana, ucatsti Gad profetanaraqui;\nucanacasti uchatawa reinopata, ch'amapata, uqhamarac cunanacatejj jupampi lurascäna ucanacata, Israel marcarusa, uqhamarac mayni orakenacarusa ucjjataraqui.


Anatäwin “gooooooool” qhichwa arun uñt’ayäwipa · Global Voices Aymarata\nJaqukipäw uñt'ayata/apkatata 5 Taypi sata phaxsi 2017 16:19 GMT\nAka blog ullart'apxañäni Malagasy, Español, русский, Français, English\nJichhakiw qhichwa arst’ir anatirinakar ch’amancht’irinakapax qhichwa arun qillqt’asin walpun uñt’ayapxi, akax YouTube uksan pä rayrun chiqak uñt’ayataparuw ukjam phuqhasi.\nQhichwa arunx kastill arun kipkakiw “gol” sasin apnaqapxi, ukampirus pä aruwa. Qhichwax tayka aruwa ukhamarus Sudamérica uksan arst’atarakiwa. Kimsa waranq waranqaniw qhichwa arx Perú uksan arst’asipxi.\nMundial Rusia 2018 atipjäwitx sapa kutiw jak’achasi 2-1 Ecuador ukar atipjatapatx 5 uru sata qallta phaxsin 2017 maran mä aski jikxatäwir sari. Perú markax jichhakamax pusïr chiqankiwa, ukax mä chiqak jikxatäwiwa, Argentinjama.\nAka qalltax Asociación Audiovisual Indígena del Perú – Inkari ukat Interactiva Medios ukanakan irnaqäwipawa. Aka yant’aw utjataparux jach’anchañaw ukalaykuw anatirinakar ch’amanchirinakax p’arxtapxäna ukatx YouTube uksaw jupanakax qhichwa arun uñt’awayapxi.\nYaqha rayru Radio Peruana Unión sutiniwa, uka anatäwitx qhichwa ukat español pä arunw wayratuq uñt’ayawayi. Kusisiñaps uñt’ayirix paypach goles ukanakaw uñt’ayawayi. Yaqhax ukakipkarakiw mä video ukax utji ukax Perú markamp Bolivia markamp nayrür anatäwitawa ukanx ukakipkarakiw qhichwa arun uñt’ayi.\nJichha Perú Histuryanaka\nCitizen Media 18 Achuqa phaxsi 2017\nMuy interesante en idioma Quechua.\n9 Taypi sata phaxsi 2017, 6:25 pm


Bible in one year - Aymara Bible 1997 - July 8\n1. Cunapachatï Roboamajj Jerusalenar purïna ucqhajja, tantachänwa Judá familianacata pataca quimsakallko tunca waranka ajllita soldadonaca, uqhamarac Benjamín tributsa, Israelitanacampi nuwasiñataqui, uqhamarac reinopa cutsuyasiñataquiraqui.\n2. Ucampis Tatitojj Semaías chacharuw parläna, jupasti Diosanquir jakënwa, ucatsti juparojj aqham sänwa:\n3. “Aqham yatiyam Salomonan Roboam yokaparu, qhititï Judá marcan reyipäqui ucaru, uqhamarac Judá, Benjamín, orakenacana jaquir take israelitanacaru,\n4. jan jupanacajj jilanacapampi nuwasipcpanti. Jan ucasti takenisa utanacaparcama sarjjapjjpan, nayan uqhama waquichatajj laycu” sasa. Ucatsti cuntï Tatitojj jupanacar siscäna uca arunaca ist'asinjja, cutt'jjapjjänwa, jan munjjasina Jeroboam ucampi jan nuwasiñataqui.\n5. Jerusalenanwa Roboamajj sum utt'asïna, ucatsti Judá orakenjja lurayänwa sayt'asiñatac jach'a perkanacan marcanaca.\n6. Lurayänwa Belén, Etam, Tecoa,\n10. Zora, Ajalón, uqhamarac Hebrón, sayt'asiñatac perkanacani lurayatänjja, uca marcanacasti Judá, Benjamín ucanacancänwa.\n11. Nuwasiñatac perkanaca sum lurayasinsti, uca marcanacjjarojj comandantenacwa uchäna, uqhamarac mank'añanaca, aceite, vino, take ucanaca.\n12. Ucjjarusti uca take marcanacarojj churayänwa escudonaca, lanzanacampi uqhamwa walipuni waquichrantäna. Roboam reyisti uqhamwa Judá, uqhamarac Benjamín uca orakenacaru apnakäna.\n13. Sacerdotenacasa, uqhamarac levitanacasa take Israelpachatwa jutapjjäna jupampi chicachasiñataqui,\n14. levita jakenacasti apanucuwayapjjänwa awatiñ orakenacapa, uqhamarac yakha orakenacapsa Jerusalenaru sarjjañataqui, uqhamarac Judá oraken yakha chekanacapar sarjjañataquiraqui, Jeroboam reyisa, uqhamarac jupa lanti reyïpcäna ucanacasa sacerdote cancañana Tatitur sirviña jarc'apjjatap laycu.\n15. Jeroboamajj utt'ayasïnwa jupa pachpan sacerdotenacapa yakha diosanacar sirviña santuarionacataqui, ñankha ajayunacar sirviñataqui, uqhamarac jupajj vaca kallunaca luraycäna ucanacataqui.\n16. Ucatsti qhitinacatejj cheka chuymampi Israelan Tatit Diosapar thaktañ amtanïpcäna ucanacasti, sacerdotenacjama, levitanacjamaraquiw Jerusalenar sarjjapjjäna, loktäwinaca nayra awquinacapana Diosapar loktiri.\n17. Uqhamatwa Judá ucanquir reinor ch'amañchapjjäna Salomonan Roboam yokapar quimsa mara yanapasina, jupasti uca quimsa maraquiwa David, uqhamarac Salomón awquinacapan sarnakäwinacaparu arcäna.\n18. Roboam reyejj Jerimot chachan Mahalat sat phuchapampiw casarasïna, jupasti Davidana, uqhamarac Abihail ucanacan wawapänwa, uca warmisti Eliab chachan phuchapänwa, uqhamarac Isaí chachan allchhiparaqui.\n19. Roboam, uqhamarac Mahalat ucanacan wawanacapajj acanacänwa: Jehús, Semarías, Zaham ucanaca.\n20. Ucjjarusti jupajj Absalón chachan Maaca phuchapampiw casarasïna, ucatsti wawanacapajj acanacänwa: Abiam, Atai, Ziza, Selomit ucanacaraqui.\n21. Roboamajja tunca quimsakallkoni warminacanïnwa, uqhamarac sojjta tunca uñt'atanacaniraqui, ucampis take warminacapat sipansa Maaca warmiparuw sinti munasïna. Jupasti pä tunca quimsakallkon yokanacanïnwa, uqhamarac sojjta tunca phuchanacani.\n22. Roboamasti Maaca warmipan Abiam yokaparuw jilïrita utt'ayäna mayni yokanacapjjaru, jupasti reyit juparojj utt'aya munatap laycu.\n23. Jupansti mä suma amuyt'äwipawa utjäna Judá, uqhamarac Benjamín uca orakenaca yokanacaparu lacjañataqui, uqhamarac sayt'asiñatac lurat perkanacani marcanacaru lacjañaraqui, jilarquiri mank'añanaca churasa, uqhamarac jupanacaru walja warminaca churasinaraqui.\n1. Cunapachatï Roboaman reinopajj suma ch'aman sartäna ucqhajja, jupajj ch'amaniw amuyasïna, ucatsti Tatitun leyinacapa phokhañjja apanucjjänwa, uqhamarac take Israel jakenacas uca pachparaqui lurapjjäna.\n2. Ucampis jupanacajj Tatitur jan sum arcapjjatanacap laycojja, Roboam reyejj pheska mara reinascäna ucqhawa egiptonquir Sisac reyejj Jerusalenar jutasina nuwantäna,\n3. waranka pä patacani nuwasiñ carronacampi, sojjta tunca waranka caballería soldadonacampi, uqhamarac jupamp chicasti walja soldadonacaraquiw Egiptotjja jutapjjaraquïna: libios, suquienos, etiopes uca jakenaca.\n4. Jupanacasti catuntasipjjänwa Judá oraken nuwasiñatac lurat marcanaca, ucatsti Jerusalencamaw purinipjjäna.\n5. Ucatsti Semaías profetajj saränwa Roboam, uqhamarac Judá oraken jilïrinacapan nayrakataparu, jupanacasti Jerusalenanwa tantachasipjjäna Sisac reyin jupanac contra jutatapata, ucatsti jupajj sänwa: —Tatitojj siwa: ‘Jumanacaw nayarojj apanucupjjestajja, ucatwa nayajj Sisac reyin amparaparojj apanucupjjaracsma’ —sasa.\n6. Israel marcanquir jilïrinaca, uqhamarac reyisa jan wali luratanacapjja amuyasipjjänwa, ucatsti sapjjaraquïnwa: —¡Tatitusti chekapawa! —sasa.\n7. Tatitojj jupanacan jan wali luräwinacapa amuyasipjjatapjja, Semaíasarojj sänwa: “Jupanacan jan wali luräwinacapa amuyasipjjatapjja janiw tucjcäti, jan ucasti mä juc'a urunacatjja khespiyäwa jupanacarojja, ucatsti janiw Sisac reyi toke Jerusalén marcarojj jach'a colerasiñajj-jja puriycäti,\n8. ucampis juparuwa sirvipjjäta, ucatwa jupanacajj yatipjjani nayar sirviñati walejja, jan ucajj yakha marcanacan reyiparu sirviñacha walejja uca” sasa.\n9. Egiptonquir Sisac reyejj Jerusalenar nuwantasinjja Tatitun templopanquir imatanacwa catuntasïna, uqhamarac reyin palaciopanquir imatanacsa. Takwa apsuwayäna, uqhamaraquiw Salomonajj korita escudonaca luräwaycäna ucanacsa apasiraquïna.\n10. Roboam reyisti ucanac lantjja broncetwa escudonaca lurayäna, ucatsti guardia oficialanacan amparanacaparuw jaytäna, jupanacasti reyin palaciopar puncu mantañawjapa uñjirïpjjänwa.\n11. Ucatsti reyejj sapa cuti templor sarcäna ucqhawa guardianacajj sarapjjerïna uca escudonaca apt'ata. Ucatsti wastatawa apanjjapjjäna guardianacan utaparu.\n12. Uqhamawa Roboam reyin jisc'ar tucutapata, Tatitun jupa toke colerasiñapajj t'acjjäna, ucatsti janiw take tucjcänti. Ucanacasa utjcchïna ucasa Judá orakenjja asqui luräwinacajja utjaraquïnwa.\n13. Roboam reyejj Jerusalén marcanjja ch'amapjja jiljjatayänwa, ucatsti apnakascaquïnwa. Jupasti pusi tunca mayan maraniwa apnakañ kalltäna, ucatsti Jerusalén marcanjja tunca pakallkoni marawa apnakäna, cawquïr marctejj Tatitojj ajlliscäna Israelana take tribunacap taypita ucan jacañataqui ucana. Roboam reyin taycapasti Naama sat sutinïnwa, jupasti Amón satäquis ucanquirïnwa.\n14. Jupan luräwinacapasti jan walinacänwa. Janiraquiwa jupajj take chuymamp Tatitur thaktañar uchascänti.\n15. Roboam reyin sarnakäwipasti kalltat tucuycamajja kellkatawa Semaías profetan crónicas sat libropana, uqhamarac Iddo sat profetanaraqui familiapana libropana kellkata.\n16. Roboam reyimpi Jeroboamampejja niya ucqhat ucqharuwa guerrancapjjäna. 17 Cunapachatï Roboam reyejj jiwjjäna ucqhajja, Davidan Marcaparuwa imt'atäjjäna. Jupa lantisti Abiam yokapaw utt'asjjaraquïna.\n14. Take ch'aman Diosay, uñtanjjapjjaquitaya: qhuyapayasir nayramamp alajjpachat uñtanim, uva yapum tumpasir jutam,\n15. amparamamp ayruntat uva alïchejjaya, juman ch'amaniptayat aliraquïchejjaya.\n16. Uca alir khakharirimpiru, ninamp phichcatirimpirojj k'apisiñamampiy tucusiyam;\n17. juman ajllit chacharusti yanapt'aquimaya, jumaw uca chacharojj ch'amañchtajja,\n18. nanacasti janipuniw mayampis jumat sarakapcäti; jacañay churapjjeta, juma saparuquiw aytasipjjäma.\n19. Take atipir Diosay, cunjämäpcäyättejj uqhamaruy cutjtayjjapjjeta, ¡qhuyapayasiñamampiy uñtanipjjeta, nanacasti khespiyataw uñjasipjjä!\n19. Arunac apnaker jakejj jan arsuñäqui uca arunacjja arsuscaquiwa, uqhamajj arunac apnaker jakenacampejj jan mayachasimti.\n20. Qhititejj awquiparu, taycaparu ñankhachqui ucajja, wali ajjsarcaña ch'amacanwa jiwani.\n21. Cunatï kalltana jasac jicjjatatäqui ucajja, tucuyarojja janiw cusisiñ churcaniti.\n1. Uca urunacansti yakhep jakenacaw Judeat Antioquiar sarapjjatayna. Ucat jilatanacar yatichapjjatayna: “Khespiyasiñataquejj waquisiw Moisesan leyiparjam circuncisión luräwir phokhañajja” sasa.\n2. Pablompi Bernabeampisti ucjjat uca jakenacampi wal ch'ajjwapjjäna. Ucatwa Pablo, Bernabé uqhamarac mä kawkha jilatanacaru ajllipjjäna, Jerusalenar sarapjjañapataqui uca toket apostolonacampi jilïr jilatanacampi uca marcan khanañchasiñapataqui.\n3. Jupanacarusti Antioquianquir iglesiaw qhitäna. Jerusalenar sarcasinsti, jupanacajj Fenicia tokenacwa pasapjjäna, uqhamarac Samaria tokenaca. Ucawjanacansti yatiyapjjänwa cunjämtï jan judiöpquis ucanacajj nayra iyawsäwinacap apanucusin Diosar arcjjapjjäna uca. Uc ist'asinsti take jilatanacajj wal cusisipjjäna.\n4. Cunapachatejj Pablompi Bernabeampejj Jerusalenar puripcän ucapachajja, iglesiajj jupanacarojj sum catokäna, uqhamarac apostolonacas, jilïri jilatanacasa. Pablompi Bernabeampisti jupanacarojj take cuntï Diosajj jupanac toke lurcatayna uc yatiyapjjäna.\n5. Ucampis Tatitur iyawsir yakhep fariseonacajja, sayt'asisina, sapjjänwa: —Waquisiw jan judiöpquis uca iyawsirinacar circuncidañajja, uqhamarac ‘Moisesan leyip phokhapjjam’ sañasa —sasa.\n6. Ucatwa apostolonacampi jilïri jilatanacampejj tantacht'asipjjäna ucjjat parljañataqui.\n7. Ucjjat wal parlaquipasinsti, Pedrojj sayt'asisinwa jupanacarojj säna: —Jilatanaca, jumanacajj yatipjjtawa cunapachatï Diosajj jumanac taypit nayar ajllquitu ucat acarojj jayäjjewa. Jupasti ajllisituw jan judiöpquis ucanacar nayan parlañajjataqui Tatit toke khespiyäwejj utjatapata, uqhamata jupanacan iyawsapjjañapataqui.\n8. Jakenacan chuymap uñt'ir Diosasti jan judiöpquis ucanacar catokatapjja uñacht'ayiwa, jupanacar Kollan Ajayu churasa, cunjämtï jiwasanacarus churquistu uqhama.\n9. Diosajj janiw jiwasanacamp jupanacampitjja yakha yakha uñjquistuti. Jupajj jupanacan chuymanacapsa iyawsatap laycojj k'omacharaquiwa.\n10. Jichhasti, ¿cunatarac pächasipjjtasti cuntï Diosajj lurqui ucjjatsti, mä jan lurcaya luräwinac jupanacjjar uchañ munasinsti? Ucanacjja janejjay jiwasanacas ni nayra awquinacasas phokhapcstantejja.\n11. Ucatsipana jiwasanacajj yatipjjtanwa: Tatit Jesusan qhuyapayasiñapat khespiyatätasjja, jupanacjamaraqui —sasa.\n12. Jupanacasti takeniw amuct'apjjäna. Ucata ist'apjjaraquïna Bernabeampin Pablompin parlataparu, cunjämtï Diosajj uñacht'äwinacsa milagronacsa jupanac toke lurcatayna jan judiöpquis ucanac taypina.\n13. Parlañ tucuyjjepansti, Jacobojj sänwa: —Jilatanaca, ist'apjjeta.\n14. Simón Pedrojj yatiyistuw cunjämtï Diosajj jichhaquipuni asqui lurcatayna jan judiöpquis ucanacaru, uqhamarac jupanac taypita mä marca jupatac ajllisïna.\n15. Acasti profetanacan arsutaparjamaw phokhasisqui, cunjämtï Kellkatan sejja:\n16. ‘Aca khepatjja cuttanïwa, ucat wasitat Davidan tincut utapjja sayt'ayäjja. Lakay perkanacapsa asquichthapiraquïwa. Wasitataracwa sayt'ayäjja.\n17. Uqhamatwa maynïr jakenacajj takpachan Tatiturojj thakapjjani, cawquïr marcanacantejj sutejjajj aytatäqui uca marcanquir jakenacasa.\n18. “Uqham siw Tatitojja. Jupasti nayratpachaw take ucanacjja jakenacar yatiyi.”\n19. Jacobosti sascaquïnwa: “Uca arunacarjamajj nayajj siristwa: Janiw mayjt'ayañäcaspati Diosar cutiquipstir jan judiöpquis uca jakenacarojja.\n20. Waquisispaw jupanacar aqham sas kellkaña: ‘Yakha diosanacar loktatäquis ucanacjja jan mank'apjjamti. Janirac wachoka juchsa lurapjjamti, ni cuncat jaychjat jiwayat uywanacsa, ni wilsa mank'apjjamti’ sasa.\n21. Moisesan leyipat parlirinacasti nayratpachaw take marcanacan utji. Ucanacajj sapa samarañ urunwa sinagoganacan uca leyinacjja yatichapjje.


Kimsïr Salay Atipt'äwitakiw jawillt'awiyapxi\nJamuqa: Consulado General de Bolivia en Argentina\nLlamayu phaxsit 23 uru saraqkipanx, Salay thuqhw Qucha Pampan thuqhupxani. Ispañampin Arjintinampin Estados Unidompinx jutir phaxsinakaw thuqhupxarakini. Markasan saräwip uraqpachar uñt’ayañatakiw ukham lurapxani.\n“Thuqhuñax inakïniwa. Janiw qullqix qillqayasipxañapatak mayitäkaniti, kunayman taman ch’amacht’apxañapw munapxtha, mä sapa amtampiki: saräwis uñt’ayapxañapa ukhamarak arxatapxañapa”, sasaw tata Rolando Reinosox arsuwiyi, jupaw thuqhuñx p’iqicht’askaraki.\nAnqa markanakan jakasipki uka Bolivia markachirinakax thuqhuñ amtawiyapxarakiwa, mara t’aqa phaxsit 9 uru saraqkipanw Ispañanx Madrid jach’a markan thuqhupxani, Buenos Airenx mara t’aqa phaxsit 16 urükipana, Arjintinana, Estados Unidonrak 23 urükipana, Washington jach’a markan thuqhupxani sasaw qhanancht’awiyi./RAR


Bible in one year - Aymara Bible 1997 - March 15\n1. Manasés tribunjja pheska imill wawanacaw utjäna sutinacapasti Maala, Noa, Hogla, Milca, Tersa ucanacänwa. Jupanacasti Zelofehad chachan wawanacapänwa Hefer, Galaad, Maquir, Manasés, uqhamarac Josean wawanacapa.\n2. Aca pheska cullacanacajj Tatitumpi Jiquisiñ Carpan mantañaparuw sarapjjäna, Moisesampi, Eleazar sacerdotempi, uqhamarac marcan jilïrinacapampi parliri, ucatsti aqham sapjjänwa:\n3. “Nanacan awquinacajjajj wasaranwa jiwjjapjje, ucampisa janiw jupajj Coré chachan tamapanquirïcänti, cawquïritejj Tatitu contra sartcäna uca. Jupasti pachpa juchapatwa jiwasqui, ucampisa janiraquiw yokall wawanaca jaytawayquiti.\n4. Ucampisa janiw asquïquiti nanacan awquejjan sutipa chhaktayañajja, jach'a familiapatjja jan jupan yokall wawanïtap laycojja. Nanacarusti churapjjetay mä jisc'a orake, awquejjan jilanacapan taypiparu” sasa.\n5. Moisesajj Tatituruw yatiyäna, uca warminacan mayitanacapjja.\n6. Tatitusti ucjjarojj sänwa:\n7. “Zelofehad chachan wawanacapajj waliqui parlapjje. Churayamay orakenacjja awquipan jilanacap taypiru, ucatsti awquipan herenciapajj jupanacaru churatäpan.\n8. Uqhamaraqui israelitanacarojj parlam, cawquïritejj jiwjjani jan yokall wawa jaytasa, jupan herenciapasti imill wawapan amparaparuw churatäjjani.\n9. Ucampisa janitejj cuna imill wawapas utjcani ucqhajj herenciapjja jilanacaparuw jaytawayjjani;\n10. janitejj jilapajj utjcani ucqhajj herenciapjja awquipan jilanacaparuw jaytjjani.\n11. Ucampisa awquipantejj jan cuna jilapas utjcani ucqhajj herenciapjja jaytjjaniw jac'a familiaparu. Acanacasti mä leyipunïniw israelitanacataquejja, cunjämatejj nayajj jumaru sisma uqhama.”\n12. Tatitu Diosasti Moisesarojj sänwa: —Maqhatanim aca Abarim sat kolluru, ucatsti uñatatam cawquïri oraktejj israelitanacaru churcta ucanaca.\n13. Take uñatatasinsti jiwjjätawa; nayra awquinacamampiw tantachasjjäta Aarón jilamjama;\n14. jumanac paninejj Zin sat wasaranjja, cunapachatejj marcajj naya contra sartcäna ucqhajja, jan arunacajjar ist'apjjatam laycu, janiraquiw jumanacajj jach'añchapquistati jupanac nayrakatanjja, cunapachatejj uma mayipquitän ucqhajja. (Acasti Meriba uma jalsut parlasi, Cades chekana, Zin sat wasarana).\n15. Ucatsti Moisesajj Tatiturojj sänwa:\n16. [16-17] —Dios Tatitu, jumaw take jakerus jacañ churta, utt'ayamay mä jilïriru, marcaman nayrakatap sarañapataqui, jupasti take chekanjam irparacpan, mä tamajj jan awatirini sarnakqui jan uqham sarnakapjjañapataqui.\n18. Tatitusti Moisesarojj sänwa: —Josué sat Nun chachan yokapajj suma amuyt'ani jakewa. Irptanim ucatsti amparamampi p'ekepat lokjjatam,\n19. ucat Eleazar sacerdoteru uñstayam, uqhamarac takpach marca nayrakataru, uca quipcaraqui take jupanac nayrakatana utt'ayam;\n20. uca pachparaqui jupa patjjarojj ucham jilïri cancañama, uqhamata takpach Israel marcajj jupar ist'apjjañapataqui.\n21. Ucampisa Josué chachajj Eleazar sacerdoter uñstañapawa. Ucatsti Eleazar sacerdotew sutipampi jisct'ani, Urim sat toke. Josué chachaw israelitanacarojj apnakani take cuna lurañanacapansa.\n22. Moisesasti cunjämtejj Tatitojj siscatayna uqhamarjamaw luräna. Josué chacharu irptawayasinjja Eleazar sacerdoteruw uñstayäna, uqhamarac take marca nayräjjarusa.\n23. Moisesajj amparampi p'ekepar lokjjatasinjja, jupan lurañapwa churjjäna, cunjämtejj Tatitojj siscatayna Moisés toke uqhamarjama.\n2. “Israelitanacarojj wayt'am jan armt'asisa nayar loktapjjañapataqui, t'ant'a, uqhamarac nact'ayat ofrendanaca suma amtasqui uca fiestanacana, mä suma k'apquir ofrenda nayataqui.\n3. “Uqhamarac parlam, aca ofrendanacwa nayan jach'a sutejjaru nact'ayapjjäta sapüru jan jaytjasa, mä marani pä orko oveja, ucanacasti jan cuna usuchjatäñapawa.\n4. Mä ovejasti alwataw sacrificion loktasini, mayasti jayp'ururaqui.\n5. Granonacat ofrendajj pä kilo suma chaput jac'utäniwa mä litro oliva aceitempi.\n6. (Aca sacrificiowa sapüruna nact'ayasïna, Sinaí sat kollunjja. Tatitur mä suma k'apquir ofrendat loktasïna).\n7. Vino ofrendatsti sapa ovejatjja mä litro churapjjäta. Aca vinosti santuarionwa waratatasini, Tatitu Diosan jach'a cancañaparu.\n8. Maynïri orko ovejasti jayp'u tokeruw sacrificiot loktatäni, ucarusti granonac ofrendampiw yapt'asini, uqhamarac vino ofrendampi, pachpa cunjämatejj alwajj ofrendajj loktascän uqhama. Ucasti mä suma k'apquir nact'ayata ofrendäniwa Tatitu Diosan jach'a cancañapar loktata.\n9. “Jumanacasti samarañ urunjja loktapjjañamaw pä orko ovejanaca, uca ovejanacasti mä maranïñapawa, jan usuchjata; uqhamarac pusi kilo suma jac'u aceitempi chaputa, achunac ofrendjama, vino ofrendampi cuna.\n10. Aca naqhayat ofrendajj samarañ urunacanwa loktasini, vino ofrendampi chica, uqhamarac sapüru nact'ayañ ofrendampi.\n11. “Kallta uru sapa phajjsita sarakquipanwa Tatitu Diosarojj loktapjjäta mä nact'ayata ofrendjama; pä vaca kallumpi, mä orko ovejampi, uqhamarac pakallko orko ovejanacampi, ucanacasti mä maranïñapawa, jan cuna usuchjataraqui.\n12. Sapakat vaca kallutwa sojjta kilo suma jac'umpi, aceitempi chaput loktapjjäta, uqhamarac sapakat orko ovejatjja, pusi kilo jac'umpi, aceitempi chaputa;\n13. uca pachparaquiw mä marani oveja kallutjja pä kilo jac'umpi, aceitempi chaputa. Ucasti mä suma k'apquiri loktäwiwa, cawquïritejj Diosan jach'a cancañaparu nact'ayata.\n14. Vino ofrendasti pä litröniwa sapakat vaca kallutjja, mä litro chicaniraqui sapakat orko ovejatjja, uqhamarac mä litro sapakat mä marani oveja kallutjja. Take aca nact'ayat ofrendanac loktapjjäta, sapa phajjsina, marpachanjja.\n15. Uqhamarus sapüru nact'ayat ofrenda loktatat sipansa, Tatitu Diosarusti mä cabritwa sacrificiot juchanacatjja loktapjjäta, vino ofrendampi chica.\n16. “Sapa mara kallta phajjsina, tunca pusin uru sarakatarusti, Pascua fiesta lurapjjäta, Tatitun jach'a cancañapat amtasisa.\n17. Ucatsti tunca pheskan uru sarakatarojj jach'a fiestäniwa, pakallko urunacaw jan levaduran t'ant'jja mank'apjjaraquïta.\n18. Uca pakallko urunacatjja, nayrïri urojj mä k'oma tantachäwiw utjani. Uca urusti janiw jumanacajj cuna casta irnakañanacsa lurapjjätati.\n19. Tatiturusti mä nact'ayat ofrendjama pä vaca kallunaca, mä orko oveja, pakallko orko ovejanaca, ucanacasti mä marani ovejanacäñapawa jan usuchjataraqui loktapjjäta.\n20. Uca sacrificionacampi chicajj, jac'umpi aceitempi chapuntat ofrenda lurapjjäta, aqham lurapjjaraquïta: Sojjta kilo jac'u sapakat vaca kalluta, pusi kilo jac'u sapa orko ovejata,\n21. uqhamarac pä kilo jac'u sapakat maran oveja kalluta.\n22. Uqhamaraquiw sacrificiot mä cabrito loktapjjäta, juchanacat pampachatäña jicjjatañataqui.\n23. Take acanacwa loktapjjäta, cawquïri nact'ayat ofrendatejj sapa alwa loktascani ucanacat sipansa.\n24. Uqhama lurapjjäta sapa uca pakallko fiesta urunacanjja, suma k'apquir ofrendjama Tatitu Diosan jach'a cancañapar loktasa. Ucasti vino ofrendampi chicaw loktasini, sapa urun nact'ayat ofrenda churatat sipansa.\n25. Uqhamaraquiw pakallko urunjja k'oma tantachäwi utjayasipjjäta. Uca urusti janiw cuna casta irnakañanacsa lurapjjätati.\n26. “Nayra achunacan fiestapanjja, cunapachatejj Tatitu Diosarojj machak cosechanacaman achunacap loktasipcäta, Semanas sat fiestapana, ucqhajj mä k'oma tantachäwi lurapjjaraquïta. Uca urusti janiw cuna casta irnakañanacsa lurapjjätati.\n27. Tatiturusti loktapjjätaw mä suma k'apquir nact'ayat ofrendjama pä vaca kallunaca, mä orko oveja, uqhamarac pakallko orko ovejanaca ucanacasti mä maranïñapawa.\n28. Jac'umpi aceitempi chaput ofrendajj sojjta kilotäniwa sapakat vaca kalluta, pusi kilo sapakat orko ovejata;\n29. uqhamarac pä kilonaca sapakat maran oveja kalluta.\n30. Uca quipcaraquiw mä cabrito sacrificiot loktapjjäta, juchanacamat pampachatäña jicjjatañataqui.\n31. Sapüru nact'ayat ofrendat sipansa, aca naqhayat ofrendampi, uqhamarac grano achunacampi, vino ofrendampi chica loktapjjäta.\n8. Yant'apjjam, uñjapjjaraquim, Tatitun munasir cancañapa, jupar take chuymamp maqhatirejj cusisiñan jakewa.\n9. Jupan kollanañchat jakenacapa, Tatitur ajjsartapjjam, jupar ajjsartirinacarojj janiw cunas pist'caniti.\n10. Kamirinacajj jan cunaniruw tucupjje, mank'at t'akhesipjjaraqui, Tatitur thakerinacasti janiw cunats t'akhesipcaniti.\n11. Wawanacajjay, jutapjjam, ist'apjjeta: Tatitur ajjsartañ yatichapjjäma;\n12. ¿walja maranac jacañ munasmati?, ¿take cunan phokt'at jacañ munasmati?\n13. Ñankha arsuñat lajjram jarc'akam, c'ari arsuñat lacam jithektayam;\n14. ñankha lurañat jithektasim, asquïc ucpun luram, sumancañ thakam, khepap arcaraquim.\n29. Jan amuyasisa utapa apanucurejja, jan cunaniw kheparani; jan amuyt'an jakejja, yatiñan jaken sirviripäniwa.\n1. Israelitanacan Pascua fiestapataquejj pä uruquejjänwa. Uca Pascua urunacansti jan levaduran t'ant'wa mank'apjjerïna. Jilïr sacerdotenacampi, ley yatichirinacampisti, cunjäm toketsa Jesusar catuntañ munapjjäna jupar jiwayañataqui.\n2. Ucampis jupanacajj sapjjänwa: “Jan fiesta urunacajj catuntcañäniti, jakenacaw ch'ajjwtapjjaspa” sasa.\n3. Jesusasti Betanian jicjjatasïna, leproso sat Simonan utapana. Mesan kont'atäsquipansti, mä warmiw purini, wali jila alan suma nardo aceite apt'asita. Botella jist'arañataquejja, jupajj p'acjänwa, ucatsti Jesusan p'ekeparuw uca k'apquir kollampejj warjjatäna.\n4. Yakhepanacasti uc uñjasajj colerasipjjänwa. Jupanaccamaraquiw sasipjjäna: —¿Cunataquirac uca suma k'apquir aceitsti inamayatac wartisti?\n5. Ucajj quimsa patac denariot juc'amp jila kollkeruw aljasisapäna, pobrenacar yanapt'añataqui —sasa. Uca warmitaquisti wal arusipjjäna.\n6. Ucampis Jesusajj jupanacarojj sänwa: —Jan colerasipjjamti. ¿Cunats jumanacajj jupar tokesipcta? Uqham lurasajj nayaruw asc lurasquitu.\n7. Pobrenacajj jumanac taypinjja utjascapuniniwa, jupanacarusti cuna horasas ascjja lurasipcaquismawa. Ucatsipana nayajj janiw jaypach jumanacampïcäti.\n8. Aca warmejj kawkhtejj lurirjamäqui ucwa luri, janchejjajj imascani ucürutaquiw aceitemp warjjatasajj nayrt'asqui.\n9. Khanacwa sapjjsma, cawqhantejj aca khespiyasiñ arunacajj acapachan parlasinejja, aca warmin luratapatjja parlapjjaraquiniwa, jupat amtasiñataqui.\n10. Tunca payani discipulonac taypina mayniw utjäna, Judas Iscariote sutini. Jupasti jilïr sacerdotenacan ucaruw saräna, Jesusar catuntayañatac parljiri.\n11. Jupanacasti uc ist'asinjja, cusisipjjänwa; kollke churañataquiraquiw arsupjjäna. Ucatsti Judasajj cunayman toket Jesusar catuntayañwa thakäna.\n12. Jan levaduran t'ant'a mank'aña fiesta kallta uruw purinïna. Ucürusti, israelitanacan Pascuapataquiw mä orko oveja loktapjjerïna. Discipulonacapasti Jesusaruw jisct'apjjäna: —¿Cawqharus waquichiri sarapjjä, Pascua jayp'u mankt'asiñataquejja? —sasa.\n13. Ucatsti Jesusajj pani discipulonacaparuw qhitäna: —Marcar sarapjjam, ucansti mä chacharuw uma waculla apt'at jicjjatapjjäta. Ucatsti juparuw arcapjjäta.\n14. Cawqharutejj jupajj mantcani uca utanir sapjjam: ‘Yatichirejj siwa: ¿Cawquïris discipulonacajjamp Pascua mank'apcä uca utajja?’ sasa.\n15. Ucat jumanacarojj uñacht'ayapjjätamwa mä jach'a uta altos patan waquicht'ata. Ucan waquiyapjjäta jiwasan mank'añasataqui —sasa.\n16. Discipulonacasti mistuwayasinjja marcaruw puripjjäna. Ucatsti cunjämtejj Jesusajj siscäna uqham quipcaqui take cuns jicjjatapjjäna. Ucanaracwa Pascua mank'añataquejj waquiyapjjäna.\n17. Arumt'jjepansti Jesusajj tunca payani discipulonacapampiw puripjjäna.\n18. Mesan kont'at mank'ascasinsti, Jesusajj jupanacarojj sänwa: —Khanacwa sapjjsma, nayamp chic mank'apctas ucanacat mayniw aljantitani —sasa.\n19. Uc ist'asinsti jupanacajj llacthaptapjjänwa. Sapa mayniraquiw Jesusarojj jisct'asipjjaraquïna: —¿Nayätti? —sasa. Maynisti —¿Nayätcha? —saraquïnwa.\n20. Jesusasti jupanacarojj sänwa: — Tunca payanit maynïriwa, qhititejj nayamp chica t'ant'a mä platot chilltasquejj ucawa.\n21. Chekpachans Jaken Yokapajj cunjämatï jupat kellkatäqui uqhamarjamaw phokhasqui. Ucampis ¡ay Jaken Yokapar catuntaycanis uca jaketjja! Jupataquejj walïsapänwa jan naciñapajja.\n22. Mank'ascasinsti t'ant'a irtasin Diosar yuspagaräna. Pachinokasinsti discipulonacaparuw churäna, saraquïnwa: —Mank'apjjam, acajj janchejjawa —sasa.\n23. Ucjjarusti umañ copa astasinwa Diosarojj yuspagaräna. Ucatsti discipulonacaparuw churaraquïna. Takeniraquiw uca copatjj umt'apjjäna.\n24. Jesusasti sascaquïnwa: —Acajj nayan wilajjawa [machak] arsüwi phokhañataqui. Walja jakenac laycuw wartasi.\n25. Khanacwa sapjjsma: Jichhat ucsarojj janiw mayamps uvan achupatjja umcjjäti, Diosan reinopan wasitat umcä ucqhacama.\n26. Mä k'ochu k'ocht'asinsti, Olivos kolluruw sarjjapjjäna.


Diosajj jan walinakan uñjasktan ukhaw chuymachtʼistu\n¿Kuna arutsa liytʼäta? Acholi Afrikáans Albanés Alemán Amárico Armenio Aucano Aymara Azerí Azerí (alfabeto cirílico) Bashkir Batako karo Batako toba Baulé Becol Bengalí Biak Birmano Bislama Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chokue Chol Chuvash Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Dangme Danés Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Georgiano Griego Groenlandés Guaraní Gujarati Gun Hausa Hebreo Hiligaynon Hindi Hmong (blanco) Holandés Húngaro Iban Ibanag Ibo Ilocano Indonesio Inglés Islandés Isoko Italiano Japonés Javanés Kabiye Kannada Kaonde Kayin sgaw Kazajo Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisi Kisonge Krío Kurdo Kurdo kurmanyí del Cáucaso Kwangalí Kwanyama Lamba Letón Lhukonzo Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Mam Mambue-Lungu Maratí Maya Mazateco de Huautla Mizo Mongol Moré Ndebele (Zimbabue) Nias Noruego Nyaneka Náhuatl (Guerrero) Náhuatl (Huasteca) Náhuatl (norte de puebla) Oromo Osético Otetela Pangasinán Panjabí Papiamento (Aruba) Papiamento (Curazao) Persa Pidgin camerunés Pidgin de las islas Salomón Polaco Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Rarotongués Rumano Runyankore Ruso Samoano Sango Saramacano Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sidama Silozi Sranangtongo Suajili Suati Sueco Swajili (Congo) Tagalo Tahitiano Tai Tamil Telugu Tetun Dili Tigriña Tivo Tojolabal Tok pisin Tseltal Tshiluba Tsonga Tsotsil Tsuana Tumbuka Turco Twi Tártaro Ucraniano Uhobo Umbundú Urdu Uruund Vendal Vietnamita Wallisiano Waray-Waray Wayuunaiki Wolaita Xhosa Yao Yoruba Zandé Zulú Árabe Ñanya Ñemba\nNAYRÏR JANAN PʼEQEÑCHÄWIPA | ¿KAWKINSA CHUYMACHTʼKIR ARUNAK JIKJJATASMA?\nKunayman jan walinakanwa maynejj uñjasispa, ukampis aka yatichäwinjja janiw taqe ukanakat yatjjatkañäniti. Nayrïr yatichäwin uñjaniwayktan uka pusi toqetakwa yatjjatañäni. Jan walinakan uñjasipki ukhajja, kunjamsa Jehová Diosajj jaqenakar chuymachtʼäna ukwa uñjaskañäni.\nJAN TRABAJON UÑJASKTAN UKHA\n“Taqe kunan trabajiñ yateqayäta ukat qollqe ina chʼusar jan tukjañwa amtapjjarakiyäta” (Jonathan).\nSeth chachajj * akham siwa: “Esposajampejj panpachaniw jan trabajon uñjasipjjayäta. Pä maranakaw familiajan yanaptʼapampi ukat kunayman jiskʼa trabajonaka lurasajj qollqe jikjjatapjjayäta. Ukhaman uñjasisajja, Priscilla esposajajj llakimpiw aynachtʼäna, nayasti janis kunatak askïkirista ukhamaw amuyasirakiyäta”.\n“¿Kunjamsa uka jan walinakar saykatapjjayäta? Priscilla esposajajj kuntï Jesusajj Mateo 6:34 qellqatan arskäna ukwa amtasïna, uka qellqatanjja ‘jan llakisipjjamti kunatï qharürojj paskani ukatjja, sapürurakiw ukham llakinakampi phoqantatäski’ sasaw qhanañchi. Esposajarojj Diosar taqe chuyma mayisiñaw yanaptʼawayi. Nayarojj Salmo 55:22 qellqataw chuymachtʼarakitäna. Salmo qellqerjamaw llakinakajj Diosar katuyayäta, Jupajj yanaptʼitänwa. Jichhajj trabajonëjjtwa, ukampis kunjamtï Mateo 6:20-22 qellqatanakan siski ukarjamaw kunatï munaski ukampik jakasjjapjjta. Ukhamarus chacha warmjamasa ukat Diosampisa wali sumaw apasjjapjjarakta” sasa.\nJonathan chachajj akham sarakiwa: “Familiajan negociopajj aynachtʼkäna ukhajj wali llakitaw uñjasiyäta. Markajanjja qollqe toqet aynachtʼañaw utjäna, ukhamïpansti 20 maranak trabajitajj ina chʼusaruw tukusjjäna. Esposajampejj qollqet wal toqesjjapjjayäta. Alasipkayäta ukanak tarjetampi pagañsa ajjsarayasipjjayätwa”.\n“Suma amtanakar puriñatakejja, Diosan Arupampi ukat qollan ajayumpiw yanaptʼapjjetäna. Taqe kunan trabajiñ yateqayäta ukat qollqe ina chʼusar jan tukjañwa amtapjjarakiyäta. Nanakajj Jehová Diosan Testigopapjjtwa, ukhamasti jilat kullakanakaw yanaptʼapjjarakitäna. Jupanakajj wal chuymachtʼapjjetäna, jan walin uñjasipkayäta ukhasa yanaptʼapjjarakitänwa” sasa.\nJALJTAÑAJJ UTJKI UKHA\nRaquel warmejj akham siwa: “Chachajajj akatjamat sarjjäna ukhajja, chuyma ustʼata ukat wali coleratayätwa. Wali aynachtʼatäyätwa, ukampis Diosar jakʼachasisaw chuymachtʼata uñjasiyäta. Sapüruw mayisiyäta, ukaw jan sinti llakisiñatak yanaptʼawayitu. Diosajj qollampis qolltʼkitaspa ukhamänwa”.\n“Chuyma ustʼata, colerata jan jikjjatasiñatakejja, Bibliaw yanaptʼawayitu. Romanos 12:21 qellqatanjja, apóstol Pablojj akham sänwa: ‘Jan ñanqhampejj atipjayasimti, ukatsipan ñanqharojj askimpi atipjam’ sasa”.\n“‘Chhaqayañ horatakis’ tiempojj utjarakiwa [...]. Jichhajj sumakëjjtwa” (Raquel).\n“Ukjjarojj mä kullakaw yanaptʼarakitäna. Jupajj Eclesiastés 3:6 qellqat uñachtʼayasajja, ‘chhaqayañ horatakis’ tiempojj utjarakiwa sasaw wali munasiñampi ewjjtʼitäna. Uka ewjjtʼa phoqañajj chʼamäkchïnsa, uk lurañajaw wakisïna. Jichhajj sumakëjjtwa” sasa.\nElizabeth warmejj akham sarakiwa: “Chacha warmjam jaljtañ utjki ukhajj yanaptʼatäñwa maynejj muni. Nayarojj amigajaw yanaptʼitäna. Jupajj nayamp chikaw jachiri, chuymachtʼiri ukat sum uñjarakitäna. Jehová Diosaw nayar chuymachtʼañatak khitani sasaw amuyayäta” sasa.\nJAÑCHI TOQEN AYNACHTʼAÑAJJ UTJKI UKHA\n“Sapüruw Jehová Diosar mayista. Uka qhepatsti Diosan chʼamapas yanaptʼkitaspa ukhamänwa” (Luis).\nQalltan parltʼkayätan uka Luis chachajja, chuymat usutätapatjja pä kutin niyapuniw jiwäna. Jupasti 16 horanakaw sum samsuñataki oxigenomp yanaptʼayasiñapa. Jupajj akham siwa: “Sapüruw Jehová Diosar mayista. Uka qhepatsti Diosan chʼamapas yanaptʼkitaspa ukhamänwa. Diosar mayisiñajj chʼam churitu, nayajj taqe chuymaw Diosar confiyasta, Jupaw nayar uñjaskarakitu” sasa.\nPetra warmejj 80 jila maraniwa, jupasti akham sarakiwa: “Taqe kunwa lurañ munta ukampis janiw chʼamajj utj-jjetuti. Marat maratjamaw jan chʼamani jikjjatasjjta. Wali qaritäjjtwa ukat qollanakampikiw sarnaqaskta. Awisajja Jesusan arunakapat lupʼta, jupajj akham sänwa: ‘Awkejjay, wakischi ukajja, aka tʼaqhesiñatjja qhespiyita’ sasa. Jehová Diosaw Jesusar chʼam churäna, nayarojj Jupaw chʼam churarakitu. Diosar sapüru mayisisajj sumakëjjtwa” sasa (Mateo 26:39).\nJulian chachajja, esclerosis múltiple sat usumpiw niya 30 maranak tʼaqhesiski, jupajj akham siwa: “Nayrajj suma sillan qontʼataw trabajiyäta, jichhajj silla de ruedan qontʼatakëjjtwa. Ukampis jaqenakar yanaptʼasajj wali sumaw jikjjatasta. Mayninakar yanaptʼañajj jan sinti llakisiñatakiw yanaptʼitu ukhamarus Jehová Diosaw jan walinakar saykatañatak yanaptʼaskitu. Pabljamarakiw akham sirista: ‘Criston chʼamapampejj taqe kunaruw saykatirista’ sasa” (Filipenses 4:13).\nMÄ MUNAT FAMILIASAJJ JIWKI UKHA\nAntonio chachajj akham siwa: “Tatajajj autompi taqjjatayasisaw jiwäna, ukajj janiw cheqaw sañjamäkänti. Jiwañapajj janiw wakiskänti sasaw amuyirïta. Ukampis janiw kunsa lurirjamäkayätti. Tatajajj phesqa urunakampiw hospitalan jakasiwaykäna. Mamajampirïkta ukhajj jan jachañatakiw chʼamachasirïta, ukampis sapakejj walpun jachirïta. ‘Kunatarak tatajasti jiwpacha’ sasaw kutin kutini jisktʼasirïta”.\n“Jan sinti llakisiñatakisa ukat jan jachañatakisa Diosaruw yanaptʼa mayisiyäta, ukaw yanaptʼitäna. ‘Jan waltʼañajj taqeniruw puri’ sasaw Bibliajj qhanañchi, uksa amtarakiyätwa. Diosajj arsutanakap phoqapuniwa, ukatwa jutïrin tatajar wasitampi uñjaña suyaskta” sasa (Eclesiastés 9:11; Juan 11:25; Tito 1:2).\n“Avionajj jaqoqtkäna ukansa yoqajajj jiwawaykchïnjja, jupampejj kunanaksa lurapjjeriyäta ukanakat lupʼiñatakiw chʼamachasipjjta” (Robert).\nRobert chachajj akham sarakiwa: “Esposajampejj Diosaruw wal mayisipjjayäta, ukatsti Filipenses 4:6, 7 qellqatanakajj qhanañchi uka samarañ jikjjatapjjarakiyäta. Ukarakiw kuna suytʼäwitï jiwatanakatak utjki ukanakat periodistanakampi parlañatak yanaptʼapjjetäna. Avionajj jaqoqtkäna ukansa yoqajajj jiwawaykchïnjja, jupampejj kunanaksa lurapjjeriyäta ukanakat lupʼiñatakiw chʼamachasipjjta”.\n“Walja jilat kullakanakaw akham sapjjetäna: ‘Televisionan uñjapjjsma, parlapkayäta ukhajj janiw sinti llakit parlanipkayätati’ sasa. Nanakajj akham sapjjayätwa: ‘Jumanakan Diosar mayipjjatamaw yanaptʼawayapjjetu’ sasa. Jehová Diosajj yanaptʼasipuniwa, mensajenak qellqanipkitäna ukhajja, Diosas ukham qellqanipjjañapataki yanaptʼkaspa ukhamwa amuyayäta” sasa.\nUka sarnaqäwinakanjja, kunjamsa Diosajj jaqenakar chuymachtʼaspa ukwa uñjawaytanjja. ¿Jumat kamsasirakispasa? Inas jumajj jan walinakan uñjasiraksta. * Ukhamajj Jehová Diosar jakʼachasim Jupajj taqe llakinakasan ‘chuymachtʼasir Diosawa’ (2 Corintios 1:3).\n^ Párrafo 5 Sutinakajj mayjtʼayasiwayiwa.\n^ Párrafo 23 Jumatï Diosar jakʼachasiña ukat yanaptʼap katoqañ munsta ukhajja, jakaskta uka cheqan jakir Jehová Diosan Testigonakapaw yanaptʼapjjeristam. Jan ukajj markamankir sucursalaruw qellqtʼarakisma.


Números 35 - Holy Bible [Aymara Bible 1997] - (Núm 35)\nTatitusti Moisesarojj parlänwa Moab orake pampanacana, Jordán jawira jac'ana, Jericó marca uñcatasina, aqham sasa:\n“Israelitanacarojj parlam, cawquïri orakenactejj jupanacaru wact'qui ucanacatjja, levitanacarojj marcanaca churapjjaracpan jacapjjañapataqui, uywanac awatisiñ orakenacsa, cawquïrinacatejj marcanacar muyuntqui ucanaca.\nUca marcanacanwa levitanacajj jacapjjani, ucatsti pampanacapanwa uywanacap uywapjjani, uqhamarac yakha animalanacapsa.\nCawquïri paston orakenactejj churapcäta ucanacatjja pusi pataca pheska tuncan metrow utjañapa perkata anka tokerojja.\nTakpach orakejj llätunca pataca metrow tupt'asini take toketjja, inti jalsu toketsa, inti jalanta toketsa, uca quipcaraqui amsta toketsa, aynacha toketsa, marcasti chica taypiruw kheparani paston orakenacampi muyuntata.\n“Levitanacar marcanac churapcäta ucanacatjja, sojjta marcanacaw jan juchañchatäñataqui jaltjjañ marcanacäni, cawqharutejj mä jake jiwayirejj imantasini. Uca sojjta marcanacat sipansa yakha pusi tunca payani marcanacampi churapjjäta.\nTakpachasti, pusi tunca quimsakallkoni marcanaca levitanacarojj churapjjäta, sapakat maynisa pasto orakenacani.\nCunapachatejj israelitanacan orakepata levitanacaru marcanaca churapjjäta ucqhajj sapakat tribunacaw churani kawkhatejj wact'catayna uqhamarjama. Jach'a orakenacatjja walja marcanacaw churasini, jisc'a orakenacatsti juc'a marcanacaquiraquiw churasini.”\nTatitusti Moisesarojj saraquïnwa,\nisraelitanacaru aqham sañapataqui: “Cunapachatejj jumanacajj Jordán jawir maqhatapjjäta, Canaán orakeru mantañataqui,\nucqhasti ajllipjjätaw, mä kawkha marcanaca, jan juchañchatäñatac jaltjjañ marcanaca, cawqharutejj imantasispa, cawquïri jaketejj jan muncasina, jake masipar jiwaycaspa ucajja.\nUca marcanwa khespiyata uñjasini, jiwayat jaken familiapatjja, cawquïritejj jiwayañatac arcnakqui ucatjja, ucatsti janiraquiw jiwcaniti uñstayataraquïniwa marcan jilïrinacampi uñjatäñapcama.\nMarcanaca churapcäta ucanacatjja, sojjta marcanacaw imantasiñataquïni.\nJordán jawirat inti jalsu tokenjja quimsa, Canaán orakenjja quimsaraqui.\nAca sojjta marcanacaw jan juchañchatäñataqui jaltjjañ marcanacäni, takpach israelitanacataqui, uqhamarac yakha marcat jutasin jaquir jakenacataquisa, uca quipcaraqui jumanac taypinjja yakha marcat jutir jaketaquisa. Uca marcaruw imantasipjjani take cawquïri jaketejj jan muncasina jake masipar jiwayani ucajja.\n“Cawquïritejj mayniru usuchjani mä hierrot lurat herramientampi, ucatsti usuchjatajj jiwjjani, ucasti mä jake jiwayirit uñt'atäniwa, uca jiwayirejj juchañchasin jiwayataraquïniwa.\n“Cawquïritejj mayniru kalampi jakt'asina jiwayañ munani, ucatsti kalampi jakt'atajj jiwjjaraquini ucajj jake jiwayirita uñt'atäniwa, ucatsti jiwayirejj juchañchasin jiwayatäniwa.\n“Cawquïritejj mayniru mä lawampi jawk'antasin jiwayañ munani, ucatsti jawk'antatajj jiwjjaraquini, ucasti jake jiwayirit uñt'atäniwa, uca jiwayiristi juchañchasin jiwayatäniwa.\nJiwayatan jac'a familiapaw jiwayaraquini, cunapachatejj jupajj jicjjatani ucqhajja.\n“Cawquïritejj mayniru uñisiñat nuct'ani, uqhamaraqui cunampisa jakt'araquini jan wali amuyumpi,\nuqhamarac uñisiñatsa nuwjani, ucasti jiwjjaraquini, juchanïqui ucajj juchañchasin jiwayatäniwa, jupan jake jiwayirïtap laycu. Jiwatan jac'a familiapaw uca jiwayirirojj jiwayaraquini, cunapachatejj jupajj jicjjatani ucqhajja.\n“Ucampisa cawquïritejj mayniru jan muncasina nuct'ani, janiraqui uñisiñatsa, uqhamarac cunampis jakt'araquini jan cuna wali amuyumpisa,\nuca quipcaraqui mä kalampisa jakt'araquini, jiwayañatacjama, ucatsti uca kalajj jupa patjjaru jaljjatasinjja jiwayani, jan jupanaccama uñisirïcasinsa, ni jupasa mayniru cuna jan wali lurä sasinsa,\nucapachasti marcan jakenacaw juezat sayt'apjjani, cawquïritejj jiwayqui uqhamarac cawquïri familiapatejj jiwayatat jiwayä sas thakqui, uca leyinacarjama.\nMarcan jakenacaw khespiyapjjani jake jiwayir jakerojja cawquïritejj jiwayañatac arcnakqui ucatjja, ucatsti jupanacajj jan juchañchatäñatac imantasiñ marcaruw catuyjjapjjani, cawqharutejj imantasiñatac thakcatayna ucaru. Cawquïritejj jiwayqui ucajj ucanwa kheparani, jilïri sacerdoten jiwañapcama.\nUcampis jan juchañchatäñatac imantasiñ oraken korpapattejj mistuwayani,\njiwayat jaken familiapajj marca ankäjjan jicjjatani, ucatsti jiwayani, ucqhajj janiw cunatsa juchañchatäcaniti.\nCawquïritejj jiwaychi ucajj jan juchañchatäñatac imantasiñ marcanwa kheparjjani, jilïri sacerdoten jiwañapcama. Uca pasatatsti orakeparojj cutt'anjjaraquispawa.\n“Aca ewjjanacasti jumanacataquejj mä leyïniwa, awquinacamataqui, uqhamarac wawanacamataquisa, cawqhantejj jumanacajj jacapcäta ucqhanjja.\n“Walja testigonacan arsutanacapatwa mä jake jiwayir jakejj juchañchasin jiwayatäni. Ucampisa mä sapa testigojj janiw asquïquiti qhitiru juchañchasin jiwayañataquisa.\n“Janiraquiw cuna kollkes pagascaspati mä juchañchat jake jiwayirin jacañapa khespiyañataquejja, uca jakesti jiwayatäñapapuniwa.\n“Janiraquiw cuna kollkes catokascaniti, cawquïritejj jan juchañchatäñatac imantasiñ marcaru jaltcchi, ucatsti orakepar cuttanjjasin jacañ munjjaracchi, janïra jilïri sacerdote jiwquipanjja.\n“Jan cuna jake jiwayañampis k'añuchapjjamti, cawquïri marcantejj jacapcta ucarojja, jake jiwayañajj marcar k'añuchatap laycu, ucatsti janiw cunampi cuttsuyasiñas mä jake jiwayatatjja utjquiti, jan ucasti jiwayirejj jiwañapapuniwa.\n“Janiraqui k'añuchapjjamti cawquïri orakentejj jacapcta ucarojja, cawqhantejj nayas jaccä ucarojja, naya Tatitojj israelitanac taypin jacascatajj laycu.”


Aymara, Dramas: Piece 102 – Ninajj akasquiwa 2 | Waters of Life for Children\nHome -- Aymara -- Perform a PLAY -- 102 (Out in the open 2)\n102. Ninajj akasquiwa 2\nWawajj jacascaquïnwa ucasti Diosan mmilagropánwa. Faraonajj ordenataynawa israelitanacan wawanacaparojj jawiraru jakontapjjpan sasina. Ucampis, cunapachatejj princesajj princesajj wawar uñjataynajj canastan Nilo jawiran tuyusquirjja qhuyapayasitaynawa. Mamaparuwa churatayna mä kawkha mara uywañapataqui.\nMoisés (niño): “Mami, ¿cunats jan jumampïquiristjja? ¿Compañitasmat uca señoramp sarjjañataqui?”\nMamá: “Janiw uqhamacaspati, munat wawa. Ucampis jumarujj amtascapinïmawa.”\nMoisés (niño): “Nayajj jumampïñ munta. Janiw sarañ muncti.”\nUcampisa sarjjañajja purinjjataynawa.\nPrincesajj uywasjjän wawaroja ucatsti “Moisés” sutichjje.\nMoisesajj jach’a sua escuelanacancänwa uqhamaw estudie. Sum yatekäna. Kamiri uqhamarac ch’iqhi jakeruw tucjjatayna.\nUcampis chuymapanjja Diosan marcapatjj janipiniw armascánti. Qhitinacatejj egipcionacaru 300 maranacajja esclavjama sirvipcatayna uca marcaru.\nMoisés: “Principïtwa, Take cunanïtwa. Kamirïtwa. ¿Umapis cunataquis ucajja? Chuymajjänjja marcajjär yanapañajjaw wact’itu.”\nDiosar munasïna uqhamarac marcaparu Moisesajj take cun jaytawayi. Jisc’achatäñwa munäna jach’achatäñsa, esclavöña principïñatsa.\nUcatwa palaciojja jaytawayatayna. Mä jucämpirujja mä egiciowa mä israelitaru jawkjjascäna. Moisesajj mays mays uñtatayna jan qhitis utjquipanjja, egipcioruw jiwayäna ucatsti wasararuw imantatayna. Diosajj marcaparu esclavötapat apsuñap munäna, ucampisa janiw uqhamjja. Ucajj yatisjjänwa. Faraonajj yatjjasinjja Moisesar jiwayañ munäna.\nUtatsti Moisesajj yakha jaya marcaruw jaltjjatayna. ¿Ucampejj tucusjjpachati? ¿Diosajj mä jake jiwayampejj sarnakaspatï?\n40 maranacawa Moisesajj yakhan ovejanacap awatitayna. Wasaranac irpcasinjja tiemponïnwa lup’iñataqui.\nJaniw Diosatjj armascataynati uqhamarac Diosajj jupatjj janiraquiw armascataynati. Mayac sayt’ana.\nMoisés: “¿Cunas ucajja? ¡Janiw uqhamäcaspati! Ch’aphi aliw naqhasqui. Ninajj akasquiwa. Ucampisa, uca alijja janiw naqhantquiti. Janiw uqhamäcaspati.”\nJutiri historiajja uñacht’ayatam uca ch’aphi akquirita.\nUñstirinaca: Parliri, Moisés (niño), madre, Moisés\nPage last modified on October 08, 2018, at 01:24 PM | powered by PmWiki (pmwiki-2.2.140)


Esdras 4 - Holy Bible [Aymara Bible 1997] - (Esd 4)\nCunapachatï Judá, uqhamarac Benjamín, ucanacan uñisirinacapajj, preso apatanacajj cuttanjjasina Israelan Tatitu Diosapan templopa wasitat lurapjjatapa yatisinjja,\nsarapjjänwa Zorobabel chachampi, uqhamarac Josué chachampi, uqhamarac familianacata jilïr chachanacampi jiquisiri; ucatsti jupanacarojj sapjjänwa: —Nanacajj lurañanjja yanapapjjämaya, nanacasti jumanacjamaraquiwa jutapjjaracta Diosaman ucaru, ucatsti sacrificionacsa loktapjjaractwa Asiria marcanquir Esar-hadón sat reyejj aca chekaru apanipquitu uca urunacatpacha —sasa.\nUcampisa Zorobabel chachampi, Josué chachampi, uqhamarac familianacata maynïri israelita jilïri chachanacampejja ucjjarojj aqham sapjjänwa: —Janiw jumanacamp chicajj Diosajjan templopjja lurapcsnati. Jan ucasti nanac sapaquiwa lurapjjäjja Israelan Tatit Diosajjataquejja, uqhamwa Persianquiri Ciro sat reyejj sapjjaraquitu —sasa.\nUcatsti uca orakenquir jakenacajja Judá jakenacar mayjt'ayiriw jutapjjäna, uqhamata luraña apanucuyañataqui.\nUcjjarusti marca apnakerinacan yakhep yanapirinacaparusti kollke chilltapjjäna, uqhamatwa jupanacan amtanacapjja aynacht'ayapjjäna Persia marcanquir Ciro reyejj apnakascäna uca maranacana, ucatsti Persia marcanquir Darío reyejj apnakcäna uca maranaccamaraqui.\nAsuero reyejj reinañ kalltascäna ucqhajja, jupanacajj Judänquiri uqhamaraqui Jerusalenanquiri jakenacatwa juchañchäwinaca parlapjjäna.\nRehum comandante chacha, Simsai secretario chachampi, jupanacaw Artajerjes reyiruwa mä carta kellkapjjäna Jerusalenanquir jakenacjjata.\nUcapachasti kellkapjjänwa Rehum sat comandante, Simsai sat secretario, uqhamarac jueces, generales uca masinacapa, uqhamarac Persia marcanquir reyin yanapirinacapa, Erec, Babilonia, uqhamarac Susa, jan ucajj Elam,\nuqhamarac ucat ucjjar marcanaca jach'a jilïr Asnapar sat chachajj jakenaca jayat apayanisa Samaria marcanacar uchcäna, uqhamarac Eufrates sat jawirata inti jalanta tokena ucjjar provincianacarusa apayapjjaraquïnwa.\nAcajjay uca carta apayancäna ucajja: “Artajerjes reyiru, ucasti apayanitawa Eufrates jawirata inti jalanta tokena uca provincianquiri sirvirinacapatawa:\n“Juma jach'a reyiruwa yatiyanipjjsma, cawquïri judionacatï juma toketa nanacan ucar jutapqui ucanacajja, Jerusalenar purinisinjja wasitataw uca sayt'asiri, jan wali marcjja lurasipqui. Jupanacasti perkanac lurañwa kalltapjje uqhamarac uta cimiento jakontañsa.\nUcjjarusti juma jach'a reyirojj yatiyanipjjaracsmawa, uca marcatejj wasitata luratäni, uqhamarac perkanacapas sayt'ayataraquïni ucajja, uca marcajj janiw churäwinaca, ni impuestonaca churañäqui ucanacjja churañ muncjjapjjaniti, cunatejj wact'qui churañanacapajj ucanacsa, ucatsti reyin kollkepajj aynacht'aniwa.\nCunjämatejj nanacajj juma jach'a reyin sirvirinacamäpjjtjja, janiw nanacajj munapquiristti juma reyiru uqham jan walt'ayañapjja. Ucataracwa juma jach'a reyirojj acjja yatiyanipjjaracsmajja,\nuqhamata suma uñjatäñapataqui juma reyin nayra awquinacaman archivonacapajja. Juma reyisti uca archivonwa khanañchasquiri jicjjatäta, uca marcana sayt'asirïtapa, uqhamarac reyinacataquisa jan walt'ayirïtapa, uqhamarac yakha provincianacataquisa. Uca marcansti nayra pachanacanjja sayt'asiñanacwa utjayäna, ucataracwa tucjataraquïna.\nUcatwa juma jach'a reyirojj yatiyapjjsma, uca marcatejj wastat luratäni, uqhamarac perkanacapas tucuyatäjjani ucajja, juma reyisti janiw apnakcjjätati Eufrates sat jawirata inti jalanta tokencqui uca provincianacarojja” sasa.\nUcatsti Artajerjes reyejj aqham yatiyäwiracwa apayaraquïna: “Aruntanipjjsmawa Rehum sat comandanteru, Simsai sat secretarioru, uqhamarac Samarian jacapqui uca masinacaparu, uqhamarac Eufrates sat jawirat inti jalanta tokenquir ucat ucjjar provincianacaruraqui.\n“Cawquïr carttejj jumanacajj nayar apayanipquista ucjja, ucan yakha arur jakoquipatäqui ucjja leet'atänwa nayan nayrakatajjana,\nucanacjjatjja yatjjataytwa. Ucatsti yatisiwa uca marcana nayra reyinacataqui sayt'asirïtapa, cutiquipstañanaca utjatapa, uqhamarac cutcatasiri marcätapa.\nUcatsti yatisiraquiwa Jerusalenana ch'amani reyinaca utjatapa; jupanacajj Eufrates sat jawirata inti jalanta token provincianacaru apnakatapa, ucatsti uca reyinacarojj pagapjjänwa impuestonaca, uqhamarac cuna churañanacapatejj wact'cäna ucanac churasa.\nUqhamasti uca chachanacarojj yatiyam uca lurañanacat sayt'apjjañapataqui, nayan wasitat yatiyañajjcamasti jan uca marcajj luraspati.\nJan uca toketjja armasipjjamti, uqhamata uca jan walinacajj reino tokejj jan jiljjatañapataqui” sasa.\nCunapachatï Artajerjes reyin cartapajj leet'atäna Rehum, Simsai secretarion nayrakatapana, uqhamarac masinacapan nayrakatapansa, take jupanacasti mäqhiwa Jerusalenar sarapjjäna, ucatsti ch'amampi ajjsarayasawa judionacaru lurañanaca sayantayapjjäna.\nUqhamatwa Jerusalenan Diosan templopa lurañajja sayantäna, Persia marcanquir Darío reyin payïri marapcama.